Аллоҳнинг иззатини ҳеч нарса зиёда ҳам қилмас, унга нуқсон ҳам етказмас (2-қисм)\nИбн Атоуллоҳ Сакандарий раҳматуллоҳи алайҳ таъкидлаганидек,\nАммо одам боласиман деб юрган баъзилар ушбу очиқ-ойдин ҳақиқатни англаб етмайдилар ёки англашга ҳаракат қилмайдилар. Улар ўз жоҳилликларидан келиб чиқиб, «Агар мен Аллоҳ таолога итоат қилмасам, Унга қандай зарар етади ёки бизнинг Аллоҳ таолога ибодат ва итоат қилишимиздан У Зотга қандай фойда етади?» деган саволни ўртага қўядилар. Албатта, бундай саволни Аллоҳ таолонинг робблигини ва ўзининг бандалигини идрок қилмаганлар бериши мумкин.\n– «Рубубият» – «робблик» деган сўз ўзида кўпгина маъноларни, жумладан, мулк – эгалик, ҳифз – сақлаб туриш, тадбир – чора кўриш ва тарбия – бир нарсани аста-секин камолга етказиш каби маъноларни ўз ичига олади.\n– «Бандалик» – «убудият» инсоннинг бутун борлиғини ва ҳис-туйғуларини қамраб олган хорлик ва зорликдан иборат бўлиб, у инсонни ўз Холиқини улуғлашга, Ундан ҳайиқишга, Унга илтижо қилишга, истиғфор айтишга, дуо қилишга ва Ундан умидвор бўлишга чорлайди.\nУламоларимиз: «Убудиятда содиқлик билан рубубият ҳуқуқлари бир-бирига чамбарчас боғлангандир», дейдилар. Бошқача қилиб айтганда, убудиятдаги содиқлик билан рубубият ҳуқуқларини адо этиш бир ишдир.\nАгар Аллоҳ таолонинг азизлиги одамларнинг Унга тоат қилиши билан зиёда бўладиган ва уларнинг У Зотдан юз ўгириши билан нуқсонга учрайдиган бўлса, Илоҳ бўлиши мумкин бўлмас, сомад, улуғ деган сифатларга сазовор бўлмас эди, У Зот одамларга муҳтож бўлиб қолар эди.\nСомад – итоат қилинган.\nУлуғ – Аллоҳ таолосиз ҳеч бир иш битмайди, ҳеч кимга Аллоҳ таолонинг ҳожати тушмайди, барчанинг ҳожати У Зотга тушади, бутун махлуқот битиб тугаса ҳам, Ўзи доимо боқийдир…\nБанданинг вужудга келиши Аллоҳ таолога боғлиқ бўлса-ю, қандай қилиб Аллоҳ таоло бандага муҳтож бўлиши мумкин?! Банда ўз ҳаёти давомида ҳар бир нарсада Аллоҳ таолога ўта муҳтож бўлса-ю, қандай қилиб Аллоҳ таоло бандага муҳтож бўлиши мумкин?!\nАллоҳ таоло сиз билан биз бандаларини тоат ва ибодатга чорлаши У Зотнинг фойдаси учун эмас, балки биз, ожиз бандаларнинг фойдамиз учундир. Ҳақ субҳанаҳу ва таолонинг дин юбориб, шариат жорий қилиши инсоннинг ҳаёти саодатли бўлиши, яшаш низоми гўзал бўлиши учундир. Шунинг учун Аллоҳ таоло борлиқдаги барча махлуқотларига – жамодот, наботот ва ҳайвонот оламига инсонга беминнат хизмат қилишни топширгандир. Шунинг учун Ҳақ субҳанаҳу ва таоло инсонга илоҳий таълимотларга амал қилиб яшашни топширгандир.\nАллоҳ таолога банда бўлиш инсон учун икки дунё саодатига эришиш йўлидир.\nАллоҳ таолога банда бўлиш инсон учун ағёрлар қуллигидан озод бўлишга эришиш йўлидир.\nАллоҳ таолога банда бўлиш инсон учун турли зулматлардан халос бўлиб, Ислом нурига эришиш йўлидир.\nУшбу ҳақиқатларни Ҳақ субҳанаҳу ва таолонинг Ўзи Қуръони Каримда баён қилиб қўйгандир.\n«Аллоҳ иймон келтирганларнинг дўстидир. Уларни зулматлардан нурга чиқарур. Куфр келтирганларнинг дўстлари тоғутлардир. Уларни нурдан зулматларга чиқарурлар. Ана ўшалар олов соҳибларидир. Улар унда мангу қолувчидирлар» (257-оят).\nБиз оятда «дўст» деб таржима қилган сўз араб тилида «валий» деб келган бўлиб, бу сиз билан бизнинг тушунчамиздаги «дўст»дан кўра кенгроқ тушунчани ифода қилади. Бу дўст, ишбоши ҳамма керакли нарсаларни тайёрлаб, ишларни тўғри изга солиб турувчи ғамхўрдир.\nАллоҳ иймон келтирганларни Иймон деб аталувчи нурга чиқаради. Аллоҳнинг йўли, Иймон йўли битта – нур йўлидир. Ундан бошқа ҳамма йўллар зулматдан иборатдир. Шунинг учун ҳам оятда «нур» сўзи бирликда, «зулмат» сўзи эса кўпликда зикр қилинмоқда. Аллоҳнинг йўлидан бошқа ҳамма йўллар, қайси ном билан аталишидан қатъи назар, зулматдир. Аллоҳ таоло иймон йўлига юрганларни ушбу зулматларнинг барчасидан иймон нурига чиқаради. Иймонлиларнинг қаршисида бошқа тоифа ҳам бор, улар куфр келтирганлардир. Хўш, уларнинг ҳоли қандай экан?\nАввал айтилганидек, зулматлар жуда ҳам кўп ва улар турли номлар билан аталади. Оқибат нима бўлади? Оқибатда\n«…Батаҳқиқ, Расулимиз сизларга китобдан беркитиб юрган кўпгина нарсаларингизни ўзингизга баён қилиб, кўпини афв қилувчи бўлиб келди. Батаҳқиқ, сизларга Аллоҳдан нур ва очиқ-ойдин Китоб келди» (15-оят).\nУшбу ояти каримадаги «нур»дан мурод Муҳаммад соллаллоҳу алайҳи васаллам ва Ислом дини, «ойдин Китоб»дан мурод эса Қуръони Каримдир. Муҳаммад соллаллоҳу алайҳи васаллам инсониятга келтирган нарса нурдир. Буни иймон насиб этган кишилар биладилар. Улар Исломга киришлари билан жоҳилият зулматидан иймон нурига чиққанларини ҳис этадилар. Қуръони Каримни иймон ва ихлос билан ўрганганларида, унинг ойдин Китоб эканини тушунадилар.\nБу ойдин Китоб нималар қилишини кейинги оят баён этади:\n«Аллоҳ Ўзининг розилигини истаганларни у билан салом йўлларига бошлар ва уларни Ўз изни ила зулматлардан нурга чиқарур. Ҳамда сироти мустақимга ҳидоят қилур» (16-оят).\nЎша ойдин Китоб – Қуръон билан Аллоҳ таоло Ўзининг розилигини истаб мусулмон бўлган бандаларини салом (тинчлик) йўлларига бошлайди. Ислом тинчлик динидир. Ислом туфайли, Қуръон туфайли инсоннинг кўнгли тинч бўлади, ўзи тинч бўлади, оиласи, қишлоғи, шаҳри, жамияти, давлати ва бутун дунё тинч бўлади. Мусулмон инсоннинг ҳаёти тинч бўлади. У ўзи яшаётган борлиқ билан тинч алоқада бўлади. Атроф-муҳит тинч бўлади. Умуман, шомил ва комил тинчлик бўлади. Фақат мусулмон бўлган, Аллоҳ таолонинг розилигини истаган бандаларгина У Зот томонидан тинчликнинг барча йўлларига ҳидоят қилинадилар.\n«…уларни Ўз изни ила зулматлардан нурга чиқарур».\nУшбу жумладаги «зулматлар» сўзига алоҳида эътибор бериш керак. Зулматлар кўпликда, нур эса бирликда келмоқда. «Нур»дан мурод Исломдир. Яъни кимки Қуръонга иймон келтирса, Исломга кирса, қоронғиликдан нурга чиққан бўлади. Нурга соҳиб бўлганлар эса адашмайдилар. Чунки Аллоҳнинг Ўзи уларни зулматдан нурга чиқаради:\n«...ҳамда сироти мустақимга ҳидоят қилур».\nТўғри йўлга бошлайди. Бинобарин, аҳли китоблар ҳам ўзларининг бузуқ ақийда ва шариатларини қўйиб, Аллоҳ уларга юборган Пайғамбарга – Муҳаммад алайҳиссаломга, Қуръонга иймон келтиришлари ва Исломга амал қилиб, куфр ва жоҳилият зулматларидан иймон нурига чиқишлари лозим. Сироти мустақим шудир.\nУламоларимиз банданинг Аллоҳ таолога итоат қилиши ва У Зотнинг амрини тутиши Ҳақ субҳанаҳу ва таолога эмас, банданинг ўзига кераклиги ва фойдалигини англатиш учун ота-онанинг гўдак фарзандига қиладиган муомаласини мисол қилиб келтирадилар. Ота-она боласига насиҳат қилса, уни қил, буни қилма, деб тергаса, бу боланинг ота-онасига яхшилик қилгани бўлмайди. Аксинча, ота-онанинг боласига яхшилик қилгани бўлади.\nАллоҳ таоло барчамизга У Зотга юзланган кимсанинг юзланиши Унинг иззатини зиёда қилмаслигини англаб етишни насиб қилсин! Аллоҳ таоло барчамизга У Зотдан юз ўгирган кимсанинг юз ўгириши Унинг иззатига нуқсон етказмаслигини англаб етишни насиб этсин!\n«Таваккул» луғатда «вакил қилиш» сўзидан олинган б..\nҲеч қачон Аллоҳнинг раҳматидан умидингизни узманг\n(Менинг номимдан) айт: «Эй ўз жонларига жавр қилга..\nАраб тилида «ражо» сўзи умидсизликнинг тескариси, ..


АҚШ Президенти Хельсинкига кимлар билан келиши маълум бўлди - Халқ сўзи\n15:47 09 Июль 2018 Дунё\nХабарингиз бор, шу йил 16 июль куни Финляндия пойтахти Хельсинки шаҳрида АҚШ Президенти Дональд Трамп ва Россия Президенти Владимир Путин ўртасида учрашув бўлиб ўтади.\nМазкур тўғридан-тўғри мулоқотда иштирок этадиган АҚШ делегацияси таркиби маълум қилинди.\nPolitico нашрининг ёзишича, АҚШ Президентига унинг миллий хавфсизлик бўйича маслаҳатчиси Жон Болтон, Оқ уй маъмурияти раҳбари Жон Келли, унинг жамоатчилик билан алоқалар бўйича ўринбосари Билл Шайн, матбуот котиби Сара Сандерс, сиёсий масалалар бўйича маслаҳатчи Стивен Миллер, Президент ёрдамчиси Дэн Скавино ва бошқа юқори мартабали кишилар ҳамроҳлик қилади. Ўз навбатида, АҚШнинг биринчи хоними Меланья Трамп ва унинг матбуот котиби Стефани Гришам ҳам Хельсинкига келади. Нашрга кўра, АҚШ раҳбарининг қизи Иванка Трамп, маслаҳатчи Жаред Кушнер делегация таркибидан ўрин олмаган.\nМаълумот учун, икки давлат етакчиси саммит давомида ўзаро муносабатлар ва миллий хавфсизлик масалаларини муҳокама қилиши кутиляпти.


Алламжонов Хоразмда авария боис, бир ўлимдан қолгани ҳақида сўзлаб берди | ДУНЁ ЎЗБЕКЛАРИ | Mobile Version\nАлламжонов Хоразмда авария боис, бир ўлимдан қолгани ҳақида сўзлаб берди\n10/08/2020 Ismat Khushev Воқеа ва ҳодисалар\nБундан 14 йил аввал 3 октябрь куни бир ўлимдан қолиб, Аллоҳ менга қайта умр берган кун. 2006 йил. Рўзайи амазон ойлари.\nЎша пайтлар Солиқ қўмитаси матбуот хизматида ишлар эдим. Бир куни Хоразм вилояти Солиқ бошқармаси бошлиғи Одилхон Рустамов менга қўнғироқ қилиб, вилоят солиқчилари катта миқдорда ноқонуний ароқ ишлаб чиқарувчи цехни аниқлагани ва бир ярим тонна спирт маҳсулоти қўлга олинганини айтиб, ушбу ҳолатни матбуотга чиқариб беришни илтимос қилди. Ўша пайтда «Солиқ хизмати хабарлари» номли кўрсатувимиз бўлар эди. Тезкор хабарлар ёритилар эди. Ўша кўрсатувга чиққан ҳар бир ҳолат қонуний (яъни ҳеч ким аралаша олмасди) ҳал қилинар эди, чунки бу кўрсатувни қўмита раисининг шахсан ўзи доим кузатиб борарди. Бир сўз билан айтганда, бизнинг кўрсатувда чиққан ҳар бир ҳолатга пировард натижада қонуний чора кўрилиши шарт эди. Мен барча ҳужжатларни расмийлаштириб, Хоразмга боришга ҳаракатни бошладим.\nЛекин негадир ишларим юравермади, рухсат буйруқлари кечикиб чиқди, оператор йўқ, самолётга чипта умуман топилмаяпти. Қандайдир илоҳий куч ҳамма ишни тўхтатишга уринаётгандек. Мен эса қайсарлик билан ҳаракат қиляпман. Жуда қийинчилик билан чипта топдик, тасвирчи ҳам топилди. Асқар деган йигитни бирга боришга кўндирдим. Хуллас, етиб бордик Хоразмга. Самолётдан тушишим билан сумкамни очиб қарасам, атир идишларим синиб кетибди. Қалин шиша идиш синиши учун сумкани қандай қилиб отиш керак, деб жаҳлим чиқди, лекин индамай бошқармага бордик. Барча ҳолатларни тасвирга олдик. Айбдорлар, ароқлар жойлаб қўйилган омборхоналар. Хазорасп туманида бир ярим тонналик спиртни бориб тасвирга олиш қолди. Сўнг Урганчни томоша қилгани боришимиз керак. Солиқчилар балки, бормасмиз, дейишди, мен йўқ, бориш керак, ишни охирига етказамиз ва кейин дам оламиз, деб туриб олдим. Бордик, ҳамма ҳолатни тасвирга олдик. Энди ортга қайтиш керак.\nХазораспдан Урганчга қайтяпмиз Тicо машинасида. Олдимда тасвирчи камераси билан, ҳайдовчи — бизнинг Хоразмдаги ходим Алишер ака. Тўғри, узун йўлдамиз. На чапга ва на ўнгга йўл, фақат тўғрига. Йўлнинг икки чеккаси дала. Тезлик 100-110 км/соат. Рўпарамизда трактор кетяпти, орқасида тиркамаси билан. Бир пайт ўша трактор рулни чапга буриб, бутун йўлни тўсиб, таққа тўхтаб қолса бўладими. Йўл бутунлай ёпилди. Бизнинг ҳайдовчи бор важоҳати билан тормозни босгани билан катта тезликда келиб трактор тиркамасининг балонига шунақа урилдики, машинамиз консерва банкага ўхшаб ғижимланиб кетди. Ичидаги одамларнинг ҳолатини гапирмаса ҳам бўлади. Алишер аканинг кўкрак қафаси эзилди, Асқарни қўлидаги камера қутқариб қолди, зарбадан фақат камера синди холос.\nМен эса орқа ўриндиқда эдим ва, албатта, хавфсизлик камарини ҳам тақмаганман. Биласиз, бизда хавфсизлик камари аслида кўпроқ ЙПХ ходими кўзи учун тақилади, орқадаги камар эса умуман ишлатилмай, чанг босиб ётади. Хуллас, тўқнашувда кўзимдан олов чақнаб кетди, оёғимнинг икки жойи синган ва тос суяги ёрилган, қўлимнинг катта вена томирлари ёрилган, бош мия чайқалган. Яна машина ҳозир портлаб кетади деб ўйлаб, бор кучимни тўплаб, машинадан ўзимни ерга отдим. Оғриқ кучидан ерда додлаб ётибман. Йўлнинг қоқ ўртаси, марказгача бир соатча йўл. Ўшанда машинамиз яхшиям трактор балонига урилди, прицеп ўртасига эмас. Акс ҳолда калламиз шартта узилиб кетар эди, тавба қилдим. Хуллас бизнинг орқамизда солиқчилар кузатиб юришган экан, бахтимга улар дарҳол келиб, бизни олиб кетишди. Қишлоқ шифохонасига бордик: аҳвол бир бало. Додлатиб, бақир-чақир билан амаллаб рентген қилишди ва палатага ётқизишди. Энди палатанинг аҳволи шунақа ачинарли эдики, буни мендан кўра ўша қишлоқ аҳолиси яхши билса керак. Тепада узун сим ва унга илиниб турган лампочка, каравот пуржинали, ҳарбий батальонлардан келиб қолганга ўхшайди. Бир пайт юзи нурли, файзли шифокор Қадам оға кириб келди. У киши вилоят травматологи экан. Оёғингиз бир-икки жойи синибди, ҳозир оёғингизга тош илиб қўямиз, суяк жойига тушса гипс қилинади, кейин Тошкентга кетаверасиз, деди. Худога шукр, деб сал кайфият пайдо бўлди. Бир пайт симлари кўк изоленталар билан ўралган дрель, омбурлар олиб киришяпти.\nЎша пайтда бу иш тагига бир кун етаман, бир кун барибир воқеанинг асл сабабларини ўрганаман, деб юрар эдим. Чунки бу ҳолатдан кейин бир қанча вақт ўтиб, вилоятда анча одамлар қамалди. Лекин барибир нима бўлганини ҳалигача тушуниб етмадим. Ризқим бор экан, Аллоҳга шукр, шу кунгача етиб келиб, ҳаётимда яна қанчадан қанча воқеалар бўлиб кетди. Шунинг учун ҳам автоҳалокатларни кўрсам, сесканиб кетаман. Бизда статистика яхши эмас бу борада. Бу соҳа аллақачон пандемия даражасига келиб қолган. Чунки ўлимлар сони йилига 2 мингдан ошади, деб эшитдим. Нима бўлганда ҳам, барчага соғлиқ тилайман. Соғлиқ бўлса, ҳар қандай муаммога ҳам ечим топилади.\nКомил Алламжонов, Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси\n“Дунё ўзбеклари”да Намоз Хўжанинг Юсуф Расулга ёзган жавобини ўқиб…\nИсмат Хушев билан 33 минут АҚШга сафар 25.10.2019. -5


ДИЙДОP ШИPИН - AmuNews.uz - энг сўнгги янгиликлар\n"Жайхун илҳомлари” ННТ аъзоси сифатида "Тараққиёт кўзгуси” газетаси таҳририятида тез-тез бўлиб тураман. Ҳар сафар туманимиз ижод аҳлининг ҳомийси бўлган қутлуғ даргоҳга келганимда бу ерда ижод қилаётган инсонлар билан дийдорлашишдан кўнглимда ажиб шодлик, меҳр уйғонади. Ижодий ходимлар билан учрашиш, дийдорлашиш, ижод ҳақида беминнат маслаҳатларини олишга ҳар доим ошиқиб туришимнинг боиси ҳам шунда.\nИжодкорларнинг билим савиясини ошириш, фикр доирасини кенгайтириш мақсадида бу ерда кенг кўламли ишлар олиб борилмоқда. ННТ раиси, устозимиз Аҳмад ака Нафасов бошчилигида туманимиздаги таълим масканларида адабий-бадиий тадбирлар, ижодкор ёшлар билан тез-тез учрашувлар, мушоиралар ўтказилмоқда, кўрик-танловлар уюштирилиб, уларнинг бадиий ижод, тасвирий санъат йўналишидаги ижод маҳсуллари туманимиз газетаси саҳифаларида мунтазам ёритилмоқда. Ташкилот ҳузуридаги кутубхона эса бугунги кунда туманимиз ёшларининг ҳақиқий маънавият масканига айланган.\nННТ кутубхонаси жамғармасидаги 2 мингдан ортиқ китоблар орасида ёшлар ҳаётига оид энг сара асарлар, айниқса, тарихий мавзудаги адабиётлар ўрин олган. Кутубхонада китоблар жавонидан ўрин олган болалар адабиёти дурдоналарини кўриб, кўзингиз қувнайди.\n- Кутубхонамиз аъзолари асосан ёшлар, - дейди ННТ раиси Аҳмад ака Нафасов. – Лекин ёши улуғ китобхонларимиз ҳам анчагина. – Ёшлар билан баб-баравар китоб ўқиётган китобхонларимиздан Исмоил Юсупов, Иброҳим Исмоилов, Турсунбой Абдуллаев, Норимбат Тожибоев, фахрий журналист Саъдулла Хўжаниёзовлар кутубхонамизнинг энг фаол аъзолари.\nТуманимиз маънавий-маърифий ҳаётида ўз ўрнига эга бу устозларнинг бири умрининг 35-40 йилини ёш авлод таълим-тарбиясига бағишлаган бўлсалар, устоз Саъдулла ака Хўжаниёзов бутун умр ўз ижодий фаолияти давомида ёш ижодкорларга ғамхўрлик қилиб келмоқда.\n- "Жайхун илҳомлари” ННТ нинг ташкил этилиши нафақат ёшлар, балки биз кексалар учун ҳам айни муддао бўлди, - дейди Исмоил ака Юсупов – китобхонлик баҳонасида тез-тез бир-биримиз билан дийдорлашиб турибмиз.\n- Тўғри айтасиз, - суҳбатимизга қўшилди Норимбат ака Тожибоев, - дийдор ширин. Бир-биримиз билан бўладиган самимий суҳбатлар ундан-да ширин.\n- Ана шу суҳбатлар асносида кутубхонага ташриф буюраётган ёш китобхонлар, ижодкор ёшлар билан танишиб, уларнинг ижод маҳсулларидан ҳам баҳраманд бўлмоқдамиз, - қувончини яшира олмайди устозимиз Саъдулла ака Хўжаниёзов.\nҲақиқатан ҳам қисқа вақт ичида "Жайхун илҳомлари” ННТ туманимиз ахлининг, айниқса, ёш ижодкорларнинг севимли даргоҳига айланди. ННТ офисига ҳафтанинг қайси кунида келманг, ҳамиша қандайдир тадбирнинг гувоҳи ва иштирокчисига айланасиз. "Китоб сайиллари”, "Китобхонлик – маънавият калити” тадбирлари, давра суҳбатларидан ташқари, ўқув масканлари, овул ва маҳаллалаларда ўтказилаётган "Маънавият кунлари”, "Санъат ғунчалари” концерт дастурларида юзлаб ёшлар иштирок этишмоқда. Бундай самимият, ўзаро меҳр-оқибат, миллатлараро тотувлик уфуриб турган учрашув кечаларида бир-бирлари билан дийдорлашаётган ижодкор ёшлар қалбида миллий маънавиятимизга дахлдорлик, она Ватанга, истиқлол ғояларига садоқат туйғулари жўш урмоқда. Бу жўшқинлик уларни янада сермаҳсул ижод сари ундаши табиий. Чунки бунда ижод аҳлига ва демакки, уларнинг кўнгил мулкига эътибор ва рағбат бор. Кўнгил эса ҳамиша эътиборга, илиқ меҳрга ташна. Бу ташналик давоси самимият ва дийдордир. "Жайхун илҳомлари” ННТ ўз тадбирлари билан қалбларга ана шундай илиқ меҳр ва самимий дийдор қувончини ато этади.\nННТ аъзоси, "Ўрта қалъа” овули.


“Билайн” асосчиси Дмитрий Зимин 88 ёшида вафот этди - XABAR.ORG\n“Билайн” мобил алоқа компанияси асосчиларидан бири Дмитрий Зимин 88 ёшида вафот этди. Бу ҳақда унинг ўғли Борис Зимин маълум қилди.\nУнинг таъкидлашича, отаси Швейцарияда вафот этган. Зиминнинг ўлими сабаби маълум қилинмаган, бироқ у охирги вақтда бетоб бўлган. “Отам ҳаётни севар эди ва узоқ ҳаёт кечирди. Унга барчаси учун раҳмат. У охирги ойларда оғир бетоб эди”, деб ёзган Facebook’да марҳумнинг ўғли.\nДмитрий Зимин кейинчалик “Билайн” савдо белгиси остида ишлаган “Вымпелком-Коммуникации” компаниясига 1992 йилда Константин Кузов билан бирга асос солган, 2001 йилда эса унинг фахрий президентига айланган.\nТадбиркор йирик саховатпеша бўлган. У 2002 йилда “Династия” жамғармасига асос солган ва уни бошқара бошлаган. 2016 йилда Зимин ўғли Борис билан бирга фан ва таълимни қўллаб-қувватловчи Zimin Foundation халқаро нотижорат ташкилотига асос солган.


ТОШКЕНТ, 9 авг – Sputnik. Россия ҳукумати раиси Дмитрий Медведев Қирғизистон президенти Сооронбай Жээнбеков билан учрашди, деб хабар қилди Россия ҳукумати матбуот хизмати.\nҚирғизистон президенти Сооронбай Жээнбеков Россия президенти Владимир Путиннинг шу йил март ойида Қирғизистонга давлат ташрифи муваффақиятли бўлганини таъкидлаб, Қирғизистон-Россия ҳамкорлиги тобора ривожланиб бораётгани ва муайян таркиб билан бойитилганини тасдиқлади.\nРоссия Федерацияси Ҳукуматининг раиси Дмитрий Медведев Қирғизистонга, хусусан Иссиқкўлга яна бир бор ташриф буюрганидан мамнун бўлганини қайд этди.\n“Мен бу ерда аввал ҳам бўлганман ва ҳар сафар бу жойнинг гўзаллигига қойил қоламан. Евросиё ҳукуматлараро кенгашининг мажлисини ўтказиш ва икки томонлама муносабатларимизни муҳокама қилиш учун бу ерда жуда яхши шароит яратилган. Бизнинг муносабатларимиз жуда самимий руҳда ва турли масалаларда маслаҳатлаша оламиз. Бор имкониятимиз билан дўстимиз ва ҳамкоримиз Қирғизистонга ёрдам беришга, қўллаб-қувватлашга тайёрмиз. Ишончингиз комил бўлсинки, бу кейинчалик ҳам шундай давом этади”, - деди Медведев.\nСооронбай Жээнбеков ва Дмитрий Медведев савдо-иқтисодий ҳамкорлик истиқболларини, Владимир Путиннинг Қирғизистонга давлат ташрифи доирасида эришилган келишувларнинг амалга оширилишини муҳокама қилганлар.\nБундан кейин Росссия бош вазири Евроосиё ҳукуматлараро кенгаши йиғилишида иштирок этди.\nУчрашувда ҳукумат раҳбарлари ЕОИИга аъзо давлатлар ўртасидаги ҳамкорликнинг долзарб масалалари муҳокама қилинди.\n“Бизнинг умумий вазифамиз – Евроосиё иқтисодий иттифода интеграция жараёнини тезлаштириш, иқтисодий фаолликни қўллаб-қувватлаш, мамлакатимиз фуқароларининг турмуш даражасини кўтариш. Ҳозир умумий бозоримизда – 180 миллиондан ортиқ истеъмолчи мавжуд. Иқтисодий фаолият кўрсаткичлари ёмон эмас. Ўтган йили умумий ЯИМ 2,5 фоизга кўтарилди ва ҳозирги вақтда 420 миллиард долларни ташкил қилади”, - деб таъкидлади Медведев.\nКейинги учрашувни 25 октябрда Москвада ўтказишга қарор қилинди.


Англиялик аёл оддий пашша чақиши туфайли сал бўлмаса ўлим топаёзди… Астағфирилло!!! - 29 Августа 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Август » 29 » Англиялик аёл оддий пашша чақиши туфайли сал бўлмаса ўлим топаёзди… Астағфирилло!!!\nАнглиянинг Дагенхам шаҳрида яшовчи 25 ёшли Ким Робинсоннинг оёғини бир мартагина пашша чақди-ю, шу заҳоти аъзойи баданида кучли оғриқ туйди. Оғриқ кучайса кучайдики, асло пасанда бўла қолмади. Орадан маълум вақт ўтиб, пашша чаққан жой қичишиб, қип-қизил тусга кирди. Бу ҳолатга барҳам бериш ниятида аёл антибиотик таблеткалар ичиб кўрди. Фойда бермади. Аксинча пашша чаққан жой атрофи шишиб кетди. Ким Робинсон сездики, тик оёқда тура олмас даражага етиб бормоқда.\nКейин ҳушидан кетди…\nШубҳасиз, яқинлари касалхонага олиб боришганди. Врачлар аёлни текшириб кўриб, ўткир инфекция тушганини аниқлашди. Зудлик билан жарроҳлик амалиёти ташкил этилмаса, аёл оёқсиз қолиши турган гап эди. Жарроҳлик амалиёти ўтказилди ҳам. Лекин аёлнинг аҳволи баттарлашиб, юраги уришдан тўхтади. Хайриятки, умридан бор экан, аёлни сақлаб қолишди. Фақат энди у гапириш ва ҳаракатланишга бошқатдан ўрганиши лозим. Негаки, инфекция тушиши натижасида унинг организми шол бўлиб қолган экан.\nЭслатиб ўтамиз, яқинда Англияда 25 яшар стюардессани ҳам пашша чаққан ва қиз уч кундан кейин оламдан ўтган.


Соқол қўйиш, исломофобия ва толерантлик - SanjarSaid\n3 й. аввал\tМулоҳаза319\nIyul 12, 2017 sanjarsaid\nДавлат 3 й. аввал\nАссалому алайкум, сайтга мақола берса бўладими? юбориш тартибини айтсангиз. Олдиндан раҳмат.\nҚайси сайтга? Агар sanjarsaid.uz ни назарда тутган бўлсангиз бу шахсий сайт. Мақолани бошқа сайтларга чиқаришга ёрдамлашишим мумкин, агар сайт талабларига жавоб берса. sarus179@mail.ru почтамга жўнатинг


Ўмурбек Текебаевнинг тарафдорлари очликни тўхтатишди\n"Ата Мекен" партияси етакчиси Ўмурбек Текебаевнинг тарафдорлари очлик эълон қилиш ҳаракатини тўхтатдилар. Бу ҳақда ушбу акция иштирокчиларидан бири бўлган Ойбек Султонқулов хабар қилди.\n- Биз очликни тугатдик. У бизга ҳеч қандай натижа келтирмади. МСК Текебаевни давлат тили бўйича имтиҳон топширишга қўймади. Энди биз бошқа чоралар кўрамиз.\n31 июль куни бошланган очлик эълон қилиш ҳаракатида беш киши қатнашди. Очлик эълон қилиш ҳаракати «Ата Мекен» партиясининг Бишкекдаги штабида бўлиб ўтди. Кейинроқ уларга Ўмурбек Текебаевнинг Жалолобод вилоятининг Бозорқўрғон туманидаги 5 нафар тарафдори қўшилди.\n10 август куни МСК ҚР президентлигига номзодини қўйиш ниятидаги ҳаммага мажбурий бўлган давлат тили бўйича тестдан ўтиш учун «Ата Мекен» партияси етакчисига шароит яратиб беришни рад этди. Ўмурбек Текебаев 18 июль куни давлат раҳбари лавозимига ўзини ўзи илгари суриш учун ариза берганди.\nАйни пайтда, Бишкекнинг Первомай туманида Ўмурбек Текебаев ва мамлакатнинг Кореядаги собиқ элчиси Дуйшенқул Чўтанов устидан суд жараёни давом этмоқда. Уларни коррупцияда айблашмоқда. Прокурор Текебаев учун 10 йил ва Чўтанов учун 8 йил қамоқ жазоси сўради.


Косово мақоми борасидаги сўнгги музокаралар натижасиз тугади\nАвстрияда Косово ўлкаси мақоми борасида Европа Иттифоқи, АҚШ ва Россия воситачилигида ўтган халқаро музокараларнинг сўнгги давраси кутилганидек натижасиз якунланди.\nУч кун давом этган мазкур музокаралар Косово масаласи бўйича Белград ва Приштинани яқинлаштиришга қаратилган сўнгги уриниш сифатида талқин этилганди.\nЛекин Сербия ва Косово ўз мавқеида қатъий қолаверди.\n“Озодлик” радиосининг Косово хизмати раҳбари Мелазим Кочи Косово келажаги борасидаги саволларга жавоб қайтарди.\nМ.Кочи: Ҳозир биз ЕИ, АҚШ ва Россия учлигининг БМТ бош котиби Пан Ги Мунга 10 декабрь куни ҳисобот йўллашини кутишимиз керак. Кейинги қадамларни таклиф этадиган учлик ҳозирнинг ўзидаёқ Косовонинг мақоми масаласида таклиф киритилмаслигини билдирмоқда. Приштина ва Белград ўртасидаги музокараларга келсак, назаримда янги музокаралар давраси кутилмаяпти. Белград ва Приштина икки йил давомида ҳеч қандай натижасиз музокаралар ўтказди. Косоволиклар фақатгина мустақилликка рози бўлади. Сербия эса мухториятни таклиф қиляпти. Бундай икки позиция ўртасида бирор муросага эришиш жуда қийин, шунинг учун ҳам музокараларни давом эттириш мантиқсиздир.\n“Озодлик”: Агар Косово ўз мустақиллигини эълон қилгудек бўлса, Сербия ўлкани иқтисодий жиҳатдан иҳоталаш ҳақида огоҳлантирган. Айни пайтда Косово раҳбарияти мустақиллик эълон қилиш ниятида эканини айтаётир ва бу вазиятда 10 декабргача нима содир бўлиши мумкин, деб ўйлайсиз?\nМ.Кочи: 10 декабрга қадар барибир учликнинг Пан Ги Мунга тақдим этилажак ҳисоботини кутишимиз керак. Бу муддат давомида Косово парламенти мустақиллик эълон қилмайди. Улар ўз мустақиллиги ҳақида эълон қилишдан аввал бу масалада ЕИ ва АҚШ билан маслаҳатлашиб олиши зарур. Бунгача эса январь ёки февраль ойига қадар кутишади. Чунки уларни ҳеч ким тан олмаса, мустақилликни эълон қилиш мантиқсиз қадам бўлади. Энди Сербиянинг иқтисодий изоляция қилиш таҳдидларига келсак, бу ёлғон-ёшиқдир. Бу билан Белград фақатгина, Сербиясиз эркин фаолият юрита олмайсиз, деб айтмоқчи. Лекин Косовонинг Македония ва Албания орқали муқобил йўллари бор. Сербиянинг ҳар қандай иқтисодий қамали ишламайди.\n”Озодлик”: Бўлажак бош вазир Ҳошим Тачи муросага келиш жуда қийин масала эканини эътироф этди. Аммо у Косово ўз мустақиллиги ҳақида эълон қилса, яна можарога ғарқ бўлмаслигини айтди. Унинг бу гапида асос борми?\nМ.Кочи: Фикримча, узоқ келажакда Косовонинг мустақиллиги Болқон минтақасини барқарорлаштиради. Ҳошим Тачи шуни айтмоқчи. ЕИ Косово масаласида АҚШ позициясини бир ёқадан бош чиқариб қўллаб-қувватласа, Болқонда ҳеч қандай янги зиддият келиб чиқмайди. Энг муҳими, Косовонинг мустақиллигига қарши чиқиб, бу ерда келажакда зиддият яратилишига замин яратаётган Россиянинг мақсади НАТОнинг Болқон давлатлари томон кенгайиши олдини олиш эканини унутиб қўймасликдир.


Тўқлар очларни ўйлайди…ми? - Уч илдиз\nҲАР БИР ИНСОН ҲАЁТДА МУНОСИБ ЎРНИНИ ТОПСИН!\tАхборот соатлари / Маҳорат мактаби\n29 май куни Журфакда соат 9.00 дан — 11.50 гача таниқли сиёсий шарҳловчи Шарофиддин Тўлаганов билан ижодий учрашув ўтказилади, дейди Дониш домла мухлисларини лутфан таклиф этиб.\nЖума ва шанба кунлари Италиянинг Сицилия оролида жойлашган Таормине шаҳрида “Катта еттилик”нинг ҳисоб бўйича 43- саммити бўлиб ўтди. Унинг ишида Европа Кенгаши раиси Дональд Туск, Канада бош вазири Джастин Трюдо, Германия канцлери Ангела Меркель, АҚШ президенти Дональд Трамп, Италия бош вазири Паоло Джентилони, Франция президенти Эмманюэль Макрон, Япония хукумати раҳбари Синдзо Абэ, Буюк Британия бош вазири Тереза Мэй ва Еврокомиссия раиси Жан-Клод Юнкер иштирок этди.\nСайёрамиздаги иқтисоди тараққий этган еттита мамлакат раҳбарлари анжуман аввалида аньанага кўра, биргаликда эрамиздан аввалги театр биноси олдида суратга тушдилар. Аввалига ҳар бир меҳмонни Италия бош вазири Паоло Джентилони кутиб олди. Ўтган йилнинг декабр ойида бош вазир лавозимини эгаллагани боис у илк бор бу каби саммитда иштирок этди. Шунингдек, ўтган йилнинг июль ойида Буюк Британия бош вазири лавозимини эгаллаган Тереза Мэй ва яқиндагина Франция президенти вазифасини бажаришга киришган Эмманюэль Макронлар ҳам биринчи марта “Катта еттилик” саммитида қатнашди. АҚШ президенти Дональд Трамп хақида ҳам худди шу фикрни айтиш мумкин. Еттита мамлакат раҳбарларидан тўрттаси биринчи марта саммитда иштирок этади, десак асло муболаға қилмаган бўламиз. Раҳбарлар протоколда белгиланганидек суратга тушганларидан кейин пиёда “Сан-Доменико” меҳмонхонасига йўл олдилар. Мухбирларнинг сўзларига қараганда, биргина АҚШ президенти Дональд Трампгина Таормине кўчаларини пиёда кезмади. У хамкасбларини кузатиб қўйганидан сўнг, гольф ўйнашда фойдаланиладиган электромобилга ўтириб, анжуман ўтадиган меҳмонхонага йўл олди.\nЖума кунги анжуманда асосан ташқи сиёсат ва хавфсизлик билан боғлиқ муаммолар мухокамма қилинди. Буюк Британиянинг Манчестерида юз берган террор ҳодисасидан сўнг, кун тартибидаги биринчи масала терроризмга қарши кураш бўлди. Италия бош вазири Паоло Джентилонининг айтишича, якуний ҳужжатда терроризм ва экстремизга қарши кураш чоралари кескинлаштирилиши қайд қилинган.\n«Катта еттилик» етакчилари террорчиликка қарши курашни янада юқорироқ даражага олиб чиқишмоқчи. Бу ҳақда 7 та давлат етакчилари саммити доирасида бўлиб ўтган ишчи сессияси якунларига кўра имзоланган Террорчилик ва қуролли экстремизмга қарши курашиш декларациясида айтилган. “Катта еттилик” раҳбарлари муҳожирлар мансуб бўлган мамлакатларга ёрдам кўрсатишга келишиб олдилар. Бу хақда қабул қилинган якуний баённомада маълум қилинди. “Фавқулотда вазиятларни бартараф этишда зарур ёндашувлар ишлаб чиқилиши керак, биз оммавий мухожирлар оқимини тўхтатиш мақсадида мамлакатларга ёрдам беришда ҳамкорлик қилишга келишиб олдик”, дейилади баёнотда. Қабул қилинган ҳужжатда муҳожир ва қочқинларнинг хуқуқларига риоя этилиши зарурлиги таъкидлаб ўтилган. Шу билан бирга суверен мамлакатлар ўз чегаралари устидан назорат ўрнатиш ва муҳожирларни қабул қилишда чекловлар жорий этиш хуқуқига эга эканлиги қайд қилинади. Чунки айни шу жиҳат мамлакатлар хавфсизлиги ва иқтисодиёт гуллаб-яшнашининг бош омилидир.\nКатта еттилик етакчилари хорижий ёлланма жангарилар билан курашиш бўйича умумий ёндашувни ишлаб чиқишга келишиб олишди. Европа полиция агентлиги –Европол маълумотларига кўра, Яқин Шарққа жанг қилгани кетган европаликларнинг умумий сони 5 мингга яқинни ташкил қилади. Уладан кўпчилиги ҳалок бўлган, бир қисми ватанларига қайтган, бироқ ярми ҳали қайтмаган ва айнан шу ҳолат «катта еттилик»да кўплаб йилларга хавфсизликка жиддий таҳдид деб аталмоқда. Шу билан бирга декларацияда «еттилик» давлатлари чегара хизматлари ўртасида ҳамкорликни кучайтириш мажбуриятини олиш, экстремистик ахборотнинг интернетдаги тарқалишини чеклашга уринишлар қайд қилинган.\nТарқатилган хабарларга қараганда, бу галги саммит ишига халақит берувчилар ҳам топилди. Таормине шаҳридаги марказий майдонда “Катта еттилик” раҳбарларининг масхара қилинган суратлари намойиш этилди. 18та мамлакатда фаолият юритадиган Халқаро Oxfam нохукумат ташкилоти саммит иштирокчилари эътиборини қашшоқлик ва очарчилик муаммоларига қаратиш мақсадида намойиш ўтказди.\nМамлакат раҳбарлариннг юзи акс этган ниқобларни тақиб олган фаоллар спагетти солинган ликопчалар турган стол атрофида ўтиришибди. Уларнинг ортидаги экранда эса 30 миллион аҳоли очликдан азият чекаётган Жанубий Судан, Яман, Нигерия ва Сомалидаги вазият акс этган кадрлар намойиш этилди.\nНамойиш ташкилотчиларининг фикрича, уларнинг асосий мақсади жаҳон раҳбарлари эътиборини мазкур муаммога қаратиш бўлган. Маълумки, бу мамлакатлардаги очарчиликка қарши курашиш мақсадари учун 6 миллиард 300 милион доллар миқдорида маблағ тўпланиши керак. Айни дамда бу маблағларнинг 30 фоизигина тўпланган. Фаоларнинг фикрича, агар-да “Катта еттилик” бу борада ўз ҳиссасини қўшгудек бўлса, миллионлаб кишиларнинг ҳаёти сақланиб қолинарди. Италия расмийлари халқаро ташкилот фаолларининг намойишига тўсқинлик қилмади. Намойишлар ўтказиш учун анжуман ўтадиган меҳмонхонадан узоқроқ жой ажратилди.\nШу билан бирга Таормине ва унинг атррфида хавфсизлик чоралари кучайтирилди.


18:09 / 25.11.2016\nДинимиз Ислом таълимотида оилавий ҳаёт муқаддас нарса ҳисобланади. Чунки, оила жамият биносининг ғишти, бир бўлагидир. Агар бинонинг ғиштлари соғлом бўлса, бино ҳам мустаҳкам бўлади, акс ҳолда бундай бино емирилиш ва қулаш хавфи остида қолади.\nАйнан шунинг учун динимизда оила масаласига бениҳоя жиддий эътибор қаратилади, унинг мустаҳкамлиги, эр-хотин ўртасидаги меҳр-муҳаббат давомийлигини таъминлаш учун динимиз Ислом ўзига хос қонун-қоидаларни жорий қилиб қўйган. Оилавий ҳаётнинг асосий ташкилотчилари ва аъзолари бўлмиш эр ва хотиннинг ҳар бирига ўзига хос бурч ва вазифаларни юклаган, бир-бирларига нисбатан ҳақ ва ҳуқуқларни белгилаб берган. Агар эр ва хотин мазкур қоидаларга амал қилишса, бир-бирларига нисбатан зиммаларидаги бурч ва масъулиятларини ҳис қилиб, сидқидилдан адо этишса, бундай оила бахт ва саодат қасрига айланади. Бундай намунавий оилада туғилган фарзандлар ҳам гўзал тарбия топадилар ва келажакда улардан жамиятга фойдаси тегадиган буюк инсонлар етишиб чиқади. Бордию, оила бошлиқлари яъни эр ва хотин бир-бирларининг ҳақ-ҳуқуқларини танимасалар, балки, уларни поймол қилсалар, табиийки, ундай оилада тинчлик ва хотиржамлик бўлмайди, ўзаро меҳр-муҳаббат завол топади ва оила пароканда бўлиш ва парчаланиш хавфи остида қолади.\nШу боис ҳам динимиз эр ва хотиннинг ҳар бирига ўзига хос ҳуқуқлар ато этиб, маълум мажбуриятларни ҳам юклаган. Мазкур ҳуқуқларнинг баъзилари эр ва хотин ўртасида муштарак бўлса, баъзилари эрга тегишли ва яна баъзилари хотиннинг ўзига тегишли бўлган ҳуқуқлар ҳисобланади.\nИсломда эр ва хотинлик алоқалари энг муқаддас инсоний алоқа экан, мазкур алоқалар қай тарзда йўлга қўйилиши кераклигини ҳам билишимиз ва мазкур билимга амал қилишимиз лозим. Эр-хотиннинг ўзаро муносабатлари қандай бўлиши керак? Эр киму, унинг қандай мажбуриятлари бор? Хотин киму, унинг қандай мажбуриятлари бор? Икковининг қандай оилавий ҳуқуқлари бор? Бир-бирларига муносабатлари қай тарзда бўлиши керак?\nШариатимизда шунга ўхшаш саволларнинг барчасига жавоб берилган. Қуръони карим оятлари ва Расулуллоҳ соллаллоҳу алайҳи васалламнинг ҳадисларида бу масала атрофлича ёритилган. Мужтаҳид уламоларимиз мазкур оят ва ҳадислардан кўплаб ҳукмларни чиқарганлар. Ҳамма ҳужжат ва далилларни тўплаб ўрганган уламоларимиз эрнинг хотиндаги ҳақларини қуйидагича баён қилганлар:\nХотиннинг эр зиммасидаги ҳаққи эрнинг ўзига ҳам, молига ҳам тегишлидир. Хотиннинг эри зиммасидаги маҳр ва нафақа сингари молиявий ва шахсий ҳақлари бор. Улар қуйидагилар:\n1. Хотиннинг эр зиммасидаги ҳақларидан биринчиси эр томонидан унга яхши ва адолатли муомала қилинишидир. Зеро, Аллоҳ таоло Ўз китобида: “وَعَاشِرُوهُنَّ بِالْمَعْرُوفِ” яъни “аёллар билан яхшилик билан умргузаронлик қилинглар!”, дея амр этган (Нисо сураси: 19-оят). Бу буйруқ эрнинг хотинга яхши муомалада бўлишини, табиатидаги айрим ноқисликларга сабр қилишни, баъзи хатоларига кўз юмишни тақозо этади. Шунингдек, бу буйруқ аёлни тарбиялаш ҳамда унга дунёю охиратда фойдаси тегадиган нарсаларни ўргатиб, таълим беришни ҳам лозим тутади. Набий соллаллоҳу алайҳи ва салламнинг бир ҳадисларида: “мўмин эр мўмина хотиндан нафратланмасин, агар унинг бир хулқини ёмон кўрса, бошқа хулқи туфайли ундан рози бўлиб кетаверади”, дейилади (Имом Муслим ривояти). Яъни, эр хотининг айрим феълидан ғазабланса, оилани бузиб юборишга шошилмаслик, шу туфайли хотинини ёмон кўриб қолмаслик лозимлиги, балки, унинг яхши одатларини ҳам кўз олдига келтириб, шу билан кўнглини тўқ қилиб юриши кераклиги келиб чиқади. Шунингдек, Эр хотинига хушфеъл бўлиши, у билан яхши муомала қилиши, бирга фаровон ҳаёт ўтказиши, унга озор етказмаслиги керак. Бу билан Пайғамбаримиз соллаллоҳу алайҳи васалламнинг ҳадисларига амал қилган бўлади. Имом Термизий ривоят қилган қуйидаги ҳадисга қулоқ тутамиз: وَخِيَارُكُمْ خِيَارُكُمْ لِنِسَائِهِمْ яъни: «Сизларнинг энг яхшиларингиз хотинларига нисбатан яхшиларингиздир».\n2. Аёлнинг эри зиммасидаги иккинчи ҳаққи бу маҳр ҳаққидир. Бу аёлни икром қилиш, унга яхшилик қилиш бобидандир. Аллоҳ таоло Қуръони каримда эрларни аёлларининг мазкур ҳақларига риоя қилишга чақириб: “وَآتُواْ النَّسَاء صَدُقَاتِهِنَّ نِحْلَةً ” яъни “хотинларига маҳрларини ҳадя каби (яъни чин кўнгилдан) берингиз” (Нисо сураси: 4 -оят), дея амр этган.\n3. Эр хотиннинг озорини кўтариши, у ғазабланганида ва жаҳли чиққанида мулойим бўлиши, унинг хатоларини кечириши керак. Бундай қилиш Расулуллоҳ соллаллоҳу алайҳи васаллам суннатларига амал қилишдир. Имом Муслим ривоят қилишларича, Анас ибн Молик розияллоҳу анҳу айтадилар: «Расуллулоҳдан бошқа оиласига меҳрибонроқ бирор кишини кўрмадим».\n4. Эркак аёлини қизғаниши, унинг ор-номусини сақлаши керак. Оқибати бузуқ бўладиган ҳар қандай ҳолга бепарво бўлмаслиги лозим. Аммо ёмон ўй, ўта талабчанлик ва гумонда ҳаддан ошиш дуруст эмас. Расулуллоҳ соллаллоҳу алайҳи васаллам бундан қайтарганлар. Имом Муслим Жобир розияллоҳу анҳудан шундай ривоят қиладилар: «Расулуллоҳ эрни оиласини хиёнатда гумон қилиб кечқурун келишдан қайтарганлар».\n5. Эр хотиннинг ўзига алоҳида жой қилиб бериши, унда эрнинг яқинларидан ҳеч ким бўлмаслиги керак.\n6. Эр хотинининг озиқ-овқат ва кийим-бош каби эҳтиёжларини исроф этмай, етарли таъминлаши керак. Эр оиласига сарфлаган харжлари учун ажр ва савобга эришади. Имом Бухорий ва Муслим "Саҳиҳ"ларида шундай келган: "Саъд ибн Абу Ваққос розияллоҳу анҳу ривоят қилишларича, Пайғамбаримиз алайҳиссалом дедилар: ("إِنَّكَ لَنْ تُنْفِقَ نَفَقَةً تَبْتَغِي بِهَا وَجْهَ اللَّهِ إِلَّا أُجِرْتَ عَلَيْهَا حَتَّى مَا تَجْعَلُ فِي فَمِ امْرَأَتِكَ" (متفق عليهяъни: "Сен Аллоҳ таоло розилигини истаб қилган ҳар қандай харжинг учун ажр оласан. Ҳатто хотининг оғзига солган таоминг учун ҳам сенга ажр бор». Шунингдек, бу масалада яъни нафақа масаласида эр ўзининг иқтисодий ҳолидан келиб чиқиб иш кўради. Хотиннинг битмас-туганмас талаб ва хоҳишлари учун ўзини ўтга чўққа уриб, ношаръий ва ноқонуний йўллар билан пул топишга киришмайди. Аллоҳ таоло Қуръони каримда шундай марҳамат қилади: “لِيُنفِقْ ذُو سَعَةٍ مِّن سَعَتِهِ وَمَن قُدِرَ عَلَيْهِ رِزْقُهُ فَلْيُنفِقْ مِمَّا آتَاهُ اللَّهُ لَا يُكَلِّفُ اللَّهُ نَفْساً إِلَّا مَا آتَاهَا سَيَجْعَلُ اللَّهُ بَعْدَ عُسْرٍ يُسْراً” “Бой-бадавлат киши ўз бойлигидан (яъни ўз бойлигига ярашадиган тарзда) нафақа берсин. Кимнинг ризқи танг қилинган (камбағал) бўлса, у ҳолда Аллоҳ ўзига ато этган нарсадан (ўз ҳолига яраша) нафақа берсин. Аллоҳ ҳеч бир жонга Ўзи унга ато этган нарсадан бошқа нарсани юкламас. Аллоҳ танглик-камбағалликдан сўнг енгиллик-бойликни ҳам пайдо қилур” (Талоқ сураси: 7-оят).\n7. Эр хотинининг иффатини сақлаши лозим. Хотинини ҳаромдан ҳимоя қилиш эрга вожибдир.\n8. Эр хотинини яхши кўрса, жуда ҳурматлаши лозим, ёмон кўрса, зулм қилмаслиги керак. Истаса, чидаб яшасин ё яхшиликча ажралсин. Аёлни фақат мардлар қадрлайди, пастлар хорлайди.\nТегирмон ҳам навбати билан дегандек, эрнинг ҳам ўз хотини устидаги шаръий ҳақ-ҳуқуқларини билиб қўйишимиз лозимдир. Токи, аёлларимиз мазкур ҳуқуқларга оғишмай амал қилганларида оилавий бахт саодат ҳосил бўлсин. Зеро, оиланинг давомийлиги эр хотиннинг бир-биридан розилиги ва бир-бирининг ҳақларини адо этишига чамбарчас боғлиқдир. Хотин киши эрининг ҳақларини билиб, уларни адо қилганидагина солиҳа хотин бўлади. Эрнинг хотин зиммасидаги энг муҳим ҳақлари қуйидагилардир:\n1. Хотиннинг эрига нисбатан энг биринчи бурчи, ёхуд эрнинг ўз аёли устидаги энг биринчи ҳаққи бу – аёл кишининг эрига итоаткор бўлишидир. Аёл Аллоҳга маъсият ҳисобланмайдиган барча ишда эрига итоат қилиши лозим. Бусиз ҳаёт ҳаёт бўлмайди. Аёл киши оилада ўз ўрнини билмас экан, эрига итоатсиз, ўжар-қайсар бўлар экан, ундай оиланинг давомийлиги ва мустаҳкамлиги ҳақида гап ҳам бўлиши мумкин эмас. Аёл киши эрига гап қайтарадиган, ҳурматсизлик қиладиган, одобсиз бўлса, Аллоҳ асрасин, бундай оила тагидан емирилган оила ҳисобланади ва эртами-кечми у қулаб тушади, парчаланиб кетади. Аёлнинг эрига итоат қилиши нақадар буюк фазилат ва бахт эканлиги ҳақида Набий соллаллоҳу алайҳи ва саллам шундай марҳамат қиладилар: إذا صلِّت المرأة خمسها، وصامت شهرها، وحفظت فرجها، وأطاعت زوجها، قيل لها: ادخلي الجنة من أيِّ بابٍ شئت" . яъни: “аёл беш вақт намозини ўқиса, (йилда) бир ой (фарз) рўзасини тутса, ўз фаржини ҳаромдан сақласа ва эрига итоат қилса, унга “жаннатнинг истаган эшигидан кир!”, дейилади” (Табароний ривояти). Эрнинг аёл устидаги мазкур ҳаққи, яъни аёл киши мубоҳ ишларда эрига итоат қилиши масаласига аёл киши эрининг рухсатисиз нафл рўза тутмаслиги, унинг рухсатисиз нафл ҳаж қилмаслиги, унга айтмасдан уйидан чиқиб кетмаслиги, унинг розилигисиз уйдаги нарсалардан бировларга садақа ва эҳсон қилмаслиги ҳам кириб кетади. Ислом шариатида эрга итоат қилиш аёл кишига вожиб бўлишининг ҳикматларидан бири шуки, эрнинг ўз аёли устидаги ҳақлари ва фазли оиланинг бошқа аъзоларига нисбатан буюкдир. Эр туфайли аёл киши ҳурматга сазовор бўлади, эр туфайли унинг кам-кўсти бутланади. Эр туфайли аёл оиланинг ҳурматли бекасига айланади. Эр туфайли аёл киши ёмон кўзлардан, ёмонлардан муҳофаза қилинади, ҳимояланади. Эри йўқ аёлга - у аёл ҳарқанча яхши аёл бўлмасин - бегоналар, қалбида марази бор кимсалар кўз олайтиришлари, шаҳвоний жиҳатдан умидвор бўлишлари мумкин. Ўз ҳирс ва таъмалари туфайли унинг кетидан тушиб, тегажоқлик қилишлари мумкин. Аммо, эри бор аёлга нисбатан бундай ҳолатлар камдан-кам содир бўлади. Умуман аёл киши ҳаётда ҳар томонлама эридан қарздор. Ҳаётдаги барча ютуқлари эри туфайли ҳосил бўлишини аёл киши унутмаслиги лозим. Шунинг учун ҳам Набий соллаллоҳу алайҳи ва саллам: “لو كنت آمراً أحداً أن يسجد لأحد، لأمرت الزوجة أن تسجد لزوجها، لعظم حقِّه عليها” яъни: “агар бирор кимсани бирор кимсага сажда қилишга буюрганимда (шу иш мумкин бўлганда) албатта, хотин кишини ўз эрига сажда қилишга буюрган бўлардим. Зеро, эрнинг хотин устидаги ҳаққи буюкдир”, дея марҳамат қилганлар. Бу ҳадисни Имом Ҳоким, Имом Аҳмад, Имом Термизий ва Имом Абу Довудлар ривоят қилишган.\n2. Эрнинг аёли устидаги иккинчи ҳаққи шуки, аёл киши асосий вақтини уйда ўтказиб, фақат эрининг розилиги билангина кўчага чиқиши лозимлигидир. Чунки, мантиқан ўйлаб қаралса ҳам уй аёл кишининг фитрати ва табиатига мос бўлган фаолият майдони ҳисобланади. Эркак киши кўчадаги ишлар, пул топиш, рўзғор тебратиш учун масъул экан, ўз-ўзидан болаларни парваришлаш, уларни уй ичида едириб-ичириб ўтиришга, кийим-кечакларни ювиб дазмоллашга вақти бўлмайди. Бу табиатан аёл кишининг фитрий вазифаларидандир. Агар эр уй ичидаги юмушларга ҳам масъул қилинса, кўчадаги ишлар қолиб кетиб, зое бўлади, оиланинг сарф-харажатлари, турли туман тўловлар ким томонидан адо этилади?! Шундай экан, аёл киши кўпроқ вақтини уйда ўтказиши, фарзандларига ёрдамлашиши, уларнинг мактаб ёки боғчага вақтида боришлари учун вақтида уйғотиб, кийинтириб, бош-қош бўлиши, нонушта ва ҳоказоларини ўз вақтида тайёрлаб бериши, уй вазифаларига ёрдам бериши лозим. Бу нафақат Ислом шариатида балки, эътибор берсангиз бутун дунёда, ҳатто ғарб оламида ҳам шундай. Ўз фитрати ва табиатини йўқотмаган ўша оврўполик аёллар ҳам уйда фарзанд парвариши ва уй ишларини идора қилиш билан шуғулланади. Уй ишлари бир маромда кетиши учун аёл киши кўп вақтини уйда ўтказиши талаб этилади. Аллоҳ таоло Қуръони каримда аёлларга хитобан “وقرن في بيوتكن” яъни “уйларингизда қарор топинг!” деган (Аҳзоб сураси). Набий соллаллоҳу алайҳи ва саллам шундай марҳамат қиладилар: “حق الزوج على زوجته ألا تخرج من بيته إلا بإذنه، فإن فعلت لعنها الله حتى تتوب أو ترجع” яъни: “эрнинг ўз хотини устидаги ҳаққи аёлнинг эр рухсатисиз уйдан чиқмаслигидир. Агар шундай қилса, (яъни эр изнисиз кўчага чиқиб кетса) то тавба қилгунча ёки уйга қайтгунча Аллоҳ ундай аёлни лаънатлайди” (Байҳақий ва Таёлисий ривоятлари). Албатта, бу зикр қилинган оят ва ҳадислар аёл кишининг умуман кўчага чиқиши мумкин эмаслигини англатмайди. Балки, бу – уйнинг ишларини зое қилган ҳолда бесабаб, эрига айтмасдан кўчага чиқиб кетавериш, юримсак бўлиб қолиш каби салбий ҳолатларга тааллуқли. Ҳолбуки, эрига айтиб ўз эҳтиёжи учун кўчага чиқиш, ота-онасини кўриб келиш ва ҳоказолар албатта шариатимизда мумкин бўлган иш. Эр киши аёлини умуман уйга банди қилиб зулм қилмаслиги керак. Агар ўзаро розилик асосида бўлса аёл киши ҳатто ишга кириб, оилавий ҳолатга ўзининг ҳиссасини қўшиши ҳам мумкин. Аммо, динимиз Ислом аёлга енгиллик юзасидан оила нафақасини эрнинг зиммасига юклаб қўйган. Чунки, ҳам уй юмушлари, ҳам ташқарида пул топиш аёл кишига машаққат бўлади. Ҳозирги пайтда айримлар аёл умуман кўчага чиқмай, фақат уйда ўтириши керак, деб даъво қилса, бошқа бирлари эса аёлини ишлатиб қўйиб, ўзи уйда уларнинг ишини қилиб ўтиради. Ислом шариати бу икки йўлни ҳам бирдай қоралайди Жорий “Соғлом она ва бола йили”да ҳам аввало, аёл зотининг жамиятимиздаги ўрни ва нуфузини, ижтимоий фаоллигини янада ошириш, хотин-қизларнинг жамиятда қилаётган ишларини муносиб баҳолаш, ҳар қайси хонадонда уй бекаси бўлмиш опа-сингилларимизнинг оғирини енгил қилишга йўналтирилган кўплаб самарали ишлар амалга оширилмоқда.\n3. Хотин эрининг ҳаққини ўз ҳаққидан ва ҳамма яқинларининг ҳаққидан ҳам устун қўйиши керак. Чунки зиммасидаги эрининг ҳаққи жуда каттадир. Абу Ҳурайра розияллоҳу анҳудан ривоят қилинган ҳадиси шарифда Расулуллоҳ соллаллоҳу алайҳи васаллам шундай марҳамат қилдилар:\nяъни: «Аёл киши учун эри борида унинг изнисиз рўза тутиши ва унинг изнисиз уйига бировни киритиши ҳалол бўлмайди», дедилар» (Имом Бухорий, Муслим, Абу Довуд, Термизий).\n4. Хотин уйига эрининг рухсатисиз ҳеч кимни қўймаслиги, эрининг уйидан унинг ижозатисиз бирор нарсани ўзининг яқинларига ҳам бериши керак эмас. Агар берса, хотинга гуноҳ, эрга савоб бўлади.\n5. Шунингдек, эрнинг аёли устидаги ҳақларидан бири Хотин киши Аллоҳ таоло берган насибага рози бўлиши, эрига инжиқлик қилмаслиги керак. Маишат қийинчилиги ё ҳол ночорлиги учун ғазабланмаслиги ва оҳ-воҳ урмаслиги лозим. Балки хушнудлик ва қаноат либосини кийиб, эрининг ризқ топишдаги машаққатларини қадрлаши, ҳаром касбга ўтишидан қўрқиб, ундан ҳожатдан ортиғини талаб қилмаслиги даркор. Балки, эрини ҳам қаноатга ундаб, ҳаром йўллардан огоҳлантириши зарур. Момоларимиз эрларини кузатаётиб шундай дердилар: «Ҳаром касбдан сақланинг! Биз очлик ва қийинчиликка чидаймиз, аммо дўзах оловига чидай олмаймиз». Аёл киши ўз эрининг туйғуларини риоя қилишлиги, у ёқтирмайдиган ёки унга озор берадиган гап-сўз ва ишлардан йироқ бўлишлиги ҳамда эрининг молиявий шароитини ҳисобга олмоғи, эрининг уй ташқарисидаги масъулиятларини қадрлаб, уйга кеч келишидан безовта бўлмаслиги ёки шу борада эрига босим ўтказмаслиги лозим. Шунингдек, Эри тоқат қилолмайдиган даражада пул талаб қилмаслиги керак. Зеро, баъзи аёллар, эҳтимол кўплаб аёллар нуқул ўзга оилаларни, ўзга эрнинг ўз хотинига сарфлаган нарсаларини мисол қилган ҳолда эрларидан худди шундай таъминот талаб қиладилар. Ҳолбуки, дунёвий соҳада инсон ўзидан юқоридагига эмас, ўзидан пастроқдагиларга қараши айни ҳикматдандир. Ана шунда инсон ўзининг қанчалар кўп неъмат ичида эканлигини ҳис қилиб, шукр қилишни бошлайди. Шу маънода Набий соллаллоҳу алайҳи ва саллам бундай марҳамат қиладилар: “ أُنْظُرُوا إِلَى مَنْ هُوَ دُونُكُمْ وَلَا تَنْظُرُوا إِلَى مَنْ هُوَ فَوْقَكُمْ ، فَإِنَّهُ أَجَدَرُ أَنْ لَا تَزْدَرُوا نِعْمَةَ اللَّهِ عَلَيْكُمْ ” Яъни: “Ўзингиздан пастдагиларга қаранг, ўзингиздан юқоридагиларга қараманг! Зеро, шу иш (яъни ўзингиздан пастдагиларга қарашингиз) Аллоҳнинг сизларга берган неъматини камситмаслигингизга ундайди” (Имом Муслим ва Ибн Можа ривояти).\nБизчи, биз одатда ўзимиздан юқоридагиларга қараб тўн бичамиз, ўзимиздан кўра кўпроқ таъминланганларга қараб, оилада жанжал қиламиз. Мантиқан ўйлаб қарасак ҳам ўзидан тепадагиларга қараб иш тутган одам, ўзидан тепадагиларга қараб турмуш ўртоғини маломат қилган аёл, ўзидан пастдагиларга кўзи тушганда ўша турмуш ўртоғини мақтаб қўйиш мантиқан тўғри иш бўлган ва адолатдан бўларди. Аммо, не ажабки, биз фақат биртомонлама фикр юритадиган бўлиб қолганмиз. Ҳа, Аллоҳ ўз ҳикмати билан ҳамманинг шароитини ҳархил қилиб қўйган. Дунё кимгадир кенг кимгадир торроқ қилиб берилган. Кимки, шукр қилса, Аллоҳ унга неъматни зиёда қилади ва охиратда ажр ҳам олади. Аёл киши эрини қадрласа, унга миннатдорлик туйғуларини ўзининг муомаласи ва хатти-ҳаракатлари билан изҳор қилса, Аллоҳ ундай аёлдан рози бўлади. Зеро, инсонларга шукр қилмаган, инсонларнинг яхшиликларини билмаган одам Аллоҳга ҳам шукр қилмайди. Шу маънода Набий соллаллоҳу алайҳи ва саллам марҳамат қилиб, шундай деганлар: “لا يشكر اللهَ من لا يشكر الناس” яъни: “инсонларга шукр қилмаган киши Аллоҳга ҳам шукр қилмайди!” (Имом Аҳмад, Абу Довуд ва Термизий ривоятлари).\nУламолар ушбу ҳадисга шарҳ бериб қуйидаги сўзларни айтганлар: “яъни, бирор банда Аллоҳга Унинг эҳсони ва яхшиликлари учун шукр қиладиган бўлса, Аллоҳ унинг шукрини қабул қилмайди, модомики, ўша банда инсонларнинг яхшиликларига шукр қилмайдиган нонкўр бўлса”. Ҳадиснинг яна бир маъноси шундайки, “қайси инсоннинг одати одамларнинг яхшилигини билмаслик, қадрламаслик ва нонкўрлик бўлса, ундай инсон одатда Аллоҳга ҳам шукрни тарк қилувчи, ношукр бўлади. Чунки, берувчиси кўриниб турган, кичик яхшиликни қадрини билмаган ва кўра олмаган инсон катта яхшиликни ҳам кўра олмайди”. Яна бир ҳадисда эса: “إنَّ أَشْكَرَ الناسِ لله تعالى أشكرُهُمْ لِلناس ” яъни: “Аллоҳга энг кўп шукр қиладиган инсон одамларга энг кўп шукр қиладиган инсон бўлади”, дейилган.\nМуоз ибн Жабал розияллоҳу анҳудан ривоят қилинади: "Набий соллаллоҳу алайҳи васаллам шундай дедилар: لا تُؤْذِي امْرَأَةٌ زَوْجَهَا فِي الدُّنْيَا إِلا قَالَتْ زَوْجَتُهُ مِنَ الْحُورِ الْعِينِ : لا تُؤْذِيهِ قَاتَلَكِ اللَّهُ فَإِنَّمَا هُوَ عِنْدَكِ دَخِيلٌ يُوشِكُ أَنْ يُفَارِقَكِ إِلَيْنَا яъни: «Қай бир хотин бу дунёда эрига озор берса, албатта, унинг ҳури ийндан бўлган хотини «Аллоҳ ҳалок қилгур(!), унга озор берма! У сенинг олдингда вақтинчалик меҳмон бўлиб турибди, холос. Яқинда сени тарк этиб, бизнинг олдимизга келажак», дея хитоб қилади (Имом Термизий ривоят қилган).\n6. Хотин эрининг дўстига нотанишдек бўлиши лозим. Эри уйида бўлмаганида унинг дўсти эшик қоқса, ўзи ва эрига рашк қилиб, у билан сўзлашмасин. Зеро, киши дўстининг хотини билан танишар экан, бу ҳол рашк ва фитнага сабаб бўлади.\n7. Хотин гўзаллиги билан эрига фахрланмаслиги, эри хунук бўлса, ёмон кўрмаслиги, агар бой бўлса, эри олдида моли билан ғурурланмаслиги керак. Балки эр томонини назарга олиши, уни ҳурмат қилиши ва қадрлаши лозим.\n8. Хотин фарзандларига раҳм қилиши, уларни ҳурмат қилиши, фарзандларни уришиб лаънатлашдан тийилиши лозим. Чунки, бу нарса фарзанд тарбияси ва руҳиятига жуда салбий таъсир қилади.\nЭр – оиланинг раҳбари. Агар аёл эрнинг итоатида бўлса, фарзандлар ҳам отага итоат қиладиган бўлади. Оқибатда оилада дўстлик, аҳиллик, муҳаббат ҳукм суради, оила мустаҳкамланади, қут-баракали бўлади. Аёлнинг эрига итоатсизлиги эса оиланинг бузилишига ва бошқа кўплаб нохушликларга сабаб бўлади. Ушбу ҳақиқатни ҳар бир мусулмон оиланинг ҳар бир аъзоси яхшилаб тушуниб олиши керак. Шу билан бирга, Аллоҳга гуноҳ бўладиган ишларда эрга ҳам, ундан бошқага ҳам итоат қилиш йўқлиги умумий қоида эканини ҳам билиб қўйиш керак.\nФарзанди ҳақи. Унга хиёнат қилиш инсонийликка хос эмас\n17:22 / 11.08.2018\nТошкент вилоятида 22 та оила яраштирилди\n22:32 / 19.07.2018\nЭр ва хотиннинг умумий мулки деганда нима тушунилади?\n01:03 / 19.07.2018


Ёшларга берилган имконият натижаси\n27.01.2022 Жамият Қишлоқ хўжалиги docx форматида юклаб олиш (315,2 kb) pdf форматида юклаб олиш (879,8 kb) чоп этиш\nБугун мамлакатимизда аҳоли манфаатларини муҳофаза қилиш, уларнинг фаровон яшашларини таъминлаш борасида тизимли ишлар амалга оширилмоқда. Бу борада айнан ишсизлик муаммосини ҳал этишга қаратилган чора-тадбирлар ўзининг ижобий натижаларини кўрсатмоқда. Айниқса, ишсиз ёшларни иш ўринлари билан таъминлаш, уларни меҳнатга ўргатиш, ердан унумли фойдаланиб, даромад олишларига шароит яратиш мақсадида “Ҳар бир ёшга бир гектар” лойиҳаси доирасида амалга оширилаётган ишлар таҳсинга сазовор. Яратилган бундай имкониятлардан ёшларнинг ўзи ҳам мамнун.\nБугун бизлар ижодий жамоамиз билан Элликқалъа туманида “Навоий” овул фуқаролар йиғинидаги лойиҳа асосида 15 гектар ер майдонида ёшларимиз ўзларига ажратилган ер майдонларидан, меҳнатлари маҳсули сабзовот маҳсулотларини йиғиб олаётганлигининг гувоҳи бўлдик.\nБиз улар билан сухбатимиз жараёнида - 10 сотих майдонга 600 грамм сабзи уруғига 100 минг сўм сарфланади. Умумий харажатлар 716 минг 800 сўмни ташкил этади. Ҳосил сабзида юқори агротехник тадбирлар билан етиштирилса 550-600 центнер бўлиши мумкин. Демак хисобласак ҳосил нархи бир килограми энг паст нархда 1000 сўмдан сотилганда 6 млн сўм даромад олса бўлади. Шунда 10 сотих майдондан 5 млн. 283 минг сўм соф фойда олиш мумкин – деди ёшлардан бири.


«РИА Новости»нинг Москвадаги бош офиси, 2009 йил. (Владимир Сергеев/РИА Новости)\nКИЕВ, Украина – 15 май, сешанба куни Украина давлат хавфсизлик хизмати Россия давлати назоратида бўлган РИА Новости ахборот агентлиги ва RT телеканалининг зарарли таъсирини текшириш мақсадида уларнинг Киевдаги офисларида рейд ўтказган.\n«Тергов давом этмоқда, РИА Новости ва бошқа медиа-тузилмаларда тинтув олиб борилмоқда», деди Украина хавфсизлик хизмати (СБУ) вакили Олена Гитлянска AFP нашрига.\nГитлянска ўзининг Facebook саҳифасида Россия бошқарувидаги ОАВ «Украинага қарши гибрид урушида қурол сифатида қўлланилганини» айтган.\nШу куннинг ўзида Украина ҳуқуқ-тартибот органлари «РИА Новости»нинг Украинадаги бўлими раҳбари Кирило Вышинскийни давлатга хиёнат қилишда айблаб, ўз уйи олдида ҳибсга олган эдилар.\nRT Кремль манфаатлари йўлида янгиликларни сохталаштиргани учун дунё бўйлаб жиддий танқидларга учраган. (RT)\nРоссия паспортига эга, Украина фуқароси бўлган Вышинский 2014 йилда Қримга келгани ва у ерда Россиянинг яриморолга бостириб кирганини оқлайдиган «бузғунчи» мақолаларни тайёрлаганликда гумон қилинмоқда. У шарқий Украинадаги айирмачи гуруҳлар билан ҳамкорлик қилишда ҳам айбланган.\nТашвиқот – гибрид урушининг бир қисми\nРақибларни тушкунликка тушириш ва чалғитиш гибрид урушининг асосий мақсадларидир, дейди Тбилисидаги Грузия жамоатчилик билан алоқалар институти профессори Торнике Шарашенидзе Карвонсарой нашрига.\n«Гибрид уруши атамаси яқинда пайдо бўлган, аммо бундай уруш амалиётда анчадан бери қўлланилади. Албатта, Россия ундан жуда яхши ва самарали фойдаланиб келган, деди у.\n«Россия ташвиқоти сохта хабарлар тарқатиб, қарши тарафни уларни рад этиш учун куч ва вақт сарфлашга мажбур қилади, натижада муҳим масалаларга эътибор камаяди, улар ўзларини ҳимоя қилиш ва жавоб қайтариш билан машғул бўлиб қоладилар», деди Шарашенидзе.\n«Ташвиқотчилар сохта янгиликлардан ташқари, жамиятнинг коллектив онгига таъсир қилувчи «афсоналарни» яратадилар», дейди у.\n«Нозик муаммолар ва ҳиссиётларга қаратилганлиги учун улар махсус тайёрланади», деди у. «Режа деб аталмишнинг мудҳиш тафсилотларини эшитган ҳар қандай одам қўрқувга тушиб, унинг ёлғон ёки ростлигини текшириб ўтирмайди.»\n«Россия постсовет мамлакатларда рус тили кенг тарқалгани, кўплаб минтақаларда ОАВ етарли ривожланмагани ҳамда аҳоли Россия манбаларидан маълумот олишидан фойдаланади», деди Шарашенидзе.\nДунё бўйлаб сохта хабарлар тарқатиш\nМарказий Осиёликларнинг деярли ярми «Спутник» ва RT каби Россия ОАВга ишонмаслигияқинда ўтказилган сўровномадан маълум бўлганди.\nУшбу сўровнома натижалари Марказий Осиёда Россия оммавий ахборот воситаларига нисбатан ишонч йўқолиб бораётгани ҳақидаги хабарлар фонида пайдо бўлди.\nЎз навбатида, ўзбекистонликлар ҳам ОАВ ва ижтимоий тармоқлардан фойдаланиш масаласида янада ҳушёрроқ бўлиб бормоқдалар. Бунинг оқибатида уларнингРоссияга тегишли манбаларга ишончи йўқолиб бормоқда.\nРоссиянинг ташвиқотга оид сўнгги уринишларидан бири – апрель ойидаСурияда содир этилган эҳтимолий ҳужумлар бўйича ёлғон-яшиқ маълумотлар тарқатганибўлди. Бундан мақсад, Сурия режимини ҳимоя қилиш бўлган.\nАфғонистондаги кузатувчилар ва расмийлар ҳамРоссия оммавий ахборот воситалари мамлакатда тартибсизлик келтириб чиқариш учун ёлғон ва бузуқ маълумотларни тарқатаётганиниайтадилар.\nСешанба кунги рейдлар Россияни 2014 йилда Украинадан қонунга хилоф равишда тортиб олинган Қрим яримороли билан боғлайдиган кўприк президент Владимир Путин томонидан очиб берилишидан бир неча соат олдин бошланган.\nЕИ ва АҚШ санкциялари кўприк қурилишида иштирок этаётганлар, асосан Путиннинг яқин иттифоқчиси, бизнесмен Аркадий Ротенбергга қаратилган. Унинг «Стройгазмонтаж» компанияси қурилиш бўйича тендерни ютиб олганди.\nРасмий Киев ва Ғарб 2014 йилда яриморолнинг аннексия қилинишини «ҳудудни ноқонуний босиб олиш» сифатида баҳолаб, қоралаган эди.\nИлк бор бундай кўприкни барпо этиш таклифи Россиянинг сўнгги подшоҳи Николай II томонидан илгари сурилган, бироқ бу режа Биринчи жаҳон уруши сабаб амалга ошмай қолганди.\n16 май, чоршанба кунги баёнотида НАТО Россияни (Москва тарафидан босиб олинган) Қрим билан боғловчи кўприкнинг очилишини қоралаб, уни Украина дахлсизлигининг «навбатдаги бузилиши» деб баҳолаган.\nРоссия ОАВнинг бундай қилиши яхшимас. Бу кетишда ҳеч ким уларга ишонмай қўяди ва ҳамма улардан юз ўгиради…


Шавкат Мирзиёев Назарбоевдан ҳол сўради\n09:55 19.06.2020 (Янгиланган 10:01 19.06.2020)\nШавкат Мирзиёев Нурсултон Назарбоевдан ҳол-аҳвол сўраб, унинг тез орада коронавирусдан тузалиб кетишига ишонч билдирди.\nТОШКЕНТ, 19 июн - Sputnik. Ўзбекистон президенти Шавкат Мирзиёев Қозоғистон биринчи президенти Нурсултон Назарбоевга мактуб йўллади.\nМактубда Шавкат Мирзиёев элбошидан коронавирусга чалинганидан хавтотирда экани ва унинг тезроқ тузалиб кетишига ишонч билдирган.\n"Ҳеч шубҳасиз, қисқа фурсатларда мазкур вирусни муваффақиятли енгиб ўтиб, шифо топишингизга ва тузалиб кетишингизга ишончим комилдир", - дейилган Ўзбекистон президенти мактубида.\nЭслатиб ўтамиз, 18 июн куни Қозоғистон президенти коронавирусга чалингани ҳақида хабар берилган эди. Айни дамда Назарбоев изоляция қилингани ва касаллик симптомсиз, енгил кўринишда ўтаётгани маълум.


Мен қандай ҳайвонман?\nБир ривоят бор. Унда бир қария бозорнинг дарвозаси олдига туриб олиб, «одам бўл», «одам бўл», теб, такрорлайвераркан. Толиби илм бу қария билан қизиқиб қолади ва сўрайди:\n– Отахон, дарвозанинг олдига туриб олиб, «одам бўл, одам бўл» деяверасиз, мабодо, касал эмасмисиз?\n– Оллоҳга шукур, касал эмасман. «Одам бўл», дейишимнинг сабабини айтсам ҳам ишонмайсан. Шунинг учун мана бу қўзойнакни тақиб кўр, – деб кўзойнагини унга берибди.\nТолиби илм бозорга кириб кетаётган одамларни кўриб, оғзи ланг очилиб қолибди. Чунки, одамлар кўзойнакда бири тулки, бири бўри, бири айиқ ва бошқа ҳайвон бўлиб кўринарди.\n– Бўлди, энди кўзойнакни бер. Сиримдан хабар топдинг, энди мени бу шаҳарда бошқа кўрмайсан, – деб, қария бир зумда кўздан ғойиб бўлибди.\nЙигит унинг орқасидан бақирганича қолибди:\n– Отахон, илтимос, айтиб кетинг, мен қандай ҳайвонман!\nҚанча тушунтирмасанг, ўзини ҳақман, деб ҳисоблайдиган ўжар одамларни ўша қариянинг кўзойнагида кўришнинг ҳожати йўқ. Ижтимоий тармоқда бир блогер билан тўйлардаги исрофгарчилик, дабдабабозлик ҳақида баҳслашиб қолдик. Тўғри гапни тушунишни истамай, алоқани узиб қўйди.\nЎша кўзойнакда бир-бири билан уришаётган, тарозидан алдаётган, қатиқни қаймоқ, қиёмни асал, дея алдаб сотаётган одамлар қандай ҳайвон бўлиб кўринар экан, деб ўйладим. Юксак технологиялар замони эмасми, балки, яқин йилларда олимлар бундай кўзойнакни ҳам ихтиро қилишар.\nВасвасадан қачон қутуламиз?\nБозорда савдо қилаётганларнинг кўпи қорин ғамида эмас, тўй қилиш, ўғил уйлантирш ёки қиз узатиш ташвишида. Ҳожибой Тожибоев таъбири билан айтганда, пул топаман, деб, васвасага тушиб қолганлар, улар. Пулим кўпайса, соғлигимни мустаҳкамлайман, санаторий, курортларга бораман, деб, ният қилган одамни учратиш қийин, бозорда. Улар тўйни орзу-ҳавас, деб билишади. Бу эса орзу-ҳавас ниқобидаги васваса. Зеро, орзу-ҳавас деганлари одамга роҳат-фароғат бағишлаши керак. Тўй – чи? «Тўй қилган одамга қирқ кун тегма», деймиз. «Тўй қилдим, елкамдан тоғ ағдарилгандай бўлди», деймиз. Шундай экан, бизнинг орзу-ҳавасларимиз елкамизда доим тоғ бўлиб турар эканда? «Фарзандлар ташвишида юрибмизда, бу ерда», дейишади бозорчилар. Фарзандининг ташвишини қиладиган одам ўғли ёки қизи мактабда қандай ўқиётгани, ҳафталаб чет давлатларга чиқиб кетганида нима иш билан шуғуллангани, кимлар билан дўстлашгани билан қизиқмайдими?\nЯна бир аянчли ҳол. «Елкадаги тоғ» ағдарилгани билан, кўп ўтмай, ёш оилалар ажрашиб кетишяпти. Сабаби нимада, деб ўйлайсиз? Тўйга пул йиғамизу, фарзандларимизга оила одоби, эр-хотин, қайнона-келин муносабатлари, рўзғор сирларини ўргатмаймиз. Ҳатто, фаросат алифбосини ўргатмаймиз. Тўйни ўтказдик – қутулдик, деб ўйлаймиз. «Қизимга юзта кўйлак, миллион тенгелик мебель қилдим», дейдиган оналар кўп. Лекин «қизимга фаросатли бўлишни, имон, эътиқодни ўргатдим», деб мақтанадиган оналарни ҳеч учратмадик.\n“Ота-онанинг қадри ҳамма вақт баланд тутилган. Ота ўтирган уйнинг томига ҳеч қачон фарзанд оёқ босмаган. Болалари олдида эру хотин баланд овозда гапиришмаган. Аёлни аяшган. Унга келажакнинг давомчиси, хонадоннинг файзи деб қаралган. Қизми-ўғилми, отанинг кўзига тик қарамаган. Ҳатто қайнота-қайнонанинг олдида келин боласини суйиб, эркалашни ўзига уят деб санаган. Тўнғичининг номини айтиб чақиришни ҳам ўзига эп кўрмаган. Бу бир маънавият. Юксак бир қадрият. Ҳозир ушбу қоидаларнинг қайси бирига амал қилаяпмиз?”, – ёзади блогер Дилфуза Бердиева.\nМиллион тенгега мебель, 100та кўйлак\nТўйларимиз эса, ҳали-ҳамон кимўзар пойгаси, ўзини кўрсатиш мусобақаси. Қурби етганлар бу пойганинг бошида, қурби етмаганлар қарз сиртмоғида.\nЯқинда таҳририятимизга бир отахон келиб, маслаҳат сўради.\n– Қўшнимнинг болалари оч, хонадонларга бориб, нон сўраб юришади, – деди у. – Улар оч бўлгандан кейин, мен ҳам уйда қозон остирмай қўйдим. Овқатнинг ҳиди уйида ҳеч вақоси йўқ қўшнининг уйига чиқса, гуноҳ бўлади.\n– Қўни-қўшни келишиб, бир кун-бир кун овқат чиқариб турсангизлар бўлмайдими? – сўрадим ундан.\n– Келиним олиб чиққан экан, қайтариб юборишибди. «Мен сенларга гадоймидим, овқат чиқазасанлар», деб жеркиб ҳам берибди.\nБу отахонга маслаҳатни газетхонларимиз беради, деб ўйлаймиз. Қиссадан ҳисса шуки, «кимўзар тўй»ларнинг «чавандозлари» «мен қизимнинг сепига миллион тенгелик мебель, 100та кўйлак олсам, камхарж қўшним нима қилади?», деб ўйлаб кўрсалар, нур устига нур бўларди.\nТараққиётга тўсиқ бўлаётган иллат\nЎзбек этномаданият бирлашмалари йиғилишларида бу масалалар кўп маротаба муҳокама қилинди, уларда тўй ўтказиш жилови аёлларнинг қўлида экани айтилмоқда. Хотин «дадаси, пул кетса кетсин, обрў кетмасин», деса, эр ноилож, «хўп» дейди. Натижада, одамлар емай-ичмай, соғлигини йўқотиб, йиллар давомида йиққанини бир кунда совуриб юборишяпти. Бу эса, исроф, савоб эмас, гуноҳ. Шунинг учун европаликлар «топганини» фарзандлар келажаги, соғлиги, ўқишига сарфлашади. Шунинг учун улар олдинлаб кетиб, элимизга уларнинг технологиялари олиб кирилмоқда. Шунинг учун мамлакатимизда етук мутахассислар етишмаяпти. Бизда баъзи ота-оналар «ўқиб, шаҳар олиб берармиди”, деб фарзандларига битта китоб ҳам олиб беришмайди. Хорижда зўр мутахассис ўқиб чиққан китобларнинг саноғига ета олмаймиз. Демак, Абдулла Авлоний бобомиз «тўй балоси», деб атаган иллат халқимизнинг келажагига тўсиқ бўлиб турибди. Мақоламиз бошидаги ривоятда келтирилган кўзойнакка қайтсак. Хонавайрон, барбод бўлишини билиб туриб, ўзини ўша ўт, ўша чўққа урган одам қандай ҳайвон бўлиб кўринар экан? Балки, “парвона”дир?\nАвазхон АБДУФАТТОҲ, 2018-08-22, 10:49 148


Лопес: Мен Ломаченкодан ҳар томонлама кучлиман / Olamsport.com\nЛопес: Мен Ломаченкодан ҳар томонлама кучлиман\nТеглар : БоксЛомаченкоЛопес\nТеофимо Лопес рақиби Василий Ломаченко ҳали унга ўхшаган рақибга дуч келмаганини айтди.\nIBF камари соҳиби Теофимо Лопес ўзининг бўлажак рақиби WBA, WBO ва WBC камарлари эгаси Василий Ломаченкодан кучлироқ, ақллироқ ва ғалабага чанқоқроқ эканини ҳақида гапирди. Лопес украиналик рақибидан кучлироқ эканига ва уни рингда жазолашига ишонмоқда.\n"Ломаченко енгил вазнда яхши боксчилар билан жанг қилган, лекин у менга ўхшаган рақибга ҳали дуч келмаган. Мен унга қараганда ақллироқ, каттароқ, кучлироқ, ёшроқ, тезроқ ва ғалабага ташнароқман. Ломаченконинг аввалги рақиблари унга ортиқча баҳо бериб юборишган. Мен эса уни ҳурмат қилмайман.\nМени нотўғри тушунманглар. Бу йигит нимага эришган бўлса эришгандир, лекин мен ундан кучлироқ эканимга ишончим комил. Албатта, буни исботлашнинг ягона йўли 17 октябрь куни уни мағлуб этишдир", - деди Лопес.\nАрум Ломаченконинг келажаги ҳақида гапирди 0\nБокс. Тошкентда ўсмирлар ўртасида Ўзбекистон чемпионати бошланди + ФОТО 0\nTop Rank: Ломаченко ҳалиям жаҳоннинг энг яхши боксчиларидан бири 0\n30 сен 21:25:58\nLopez mikrafon qiroli ekansan shekilli k9ramiz 17 kuni qanaqaligingni


Ўзбекистонда “электрон университет” жорий этилади - Anhor\nAnhor Все посты Ўзбекистонда “электрон университет” жорий этилади\nЎзбекистон Олий ва ўрта махсус таълим вазирлиги “электрон университет” лойиҳасини амалга оширмоқда, дея хабар беради “Uzbekistan Today” нашри.\nЛойиҳа ўқув муассасаси фаолиятида қоғоз ҳужжатлар айланмасини янада қисқартириш ва ахборот-коммуникация тизимларининг ваколатларини кенгайтиришни кўзда тутади.\nТизим шундай тузилганки, вазирлик мутахассислари исталган пайтда олий ўқув юртидан статистик маълумотларни сўраш ва уларни тезкор олиш имконига эга бўлади. “Электрон университет”ни жорий этиш олий таълим тизимида тақдим этиладиган интерфаол хизматларни кенгайтиришга қаратилган.\nОлий ва ўрта махсус таълим вазирлигининг ўқув жараёнига АКТни жорий этиш бошқармаси бошлиғи Хуршид Султоновнинг сўзларига кўра, айни пайтда олий ўқув юртлари учун унификацияланган дастурий таъминотни ишлаб чиқиш маркази фаолият кўрсатмоқда.\nҒояга кўра ҳар бир аудиторияда камида битта компьютер ва тармоққа уланиш нуқтаси ташкил этилади. Бундан ташқари институтга ва ҳар бир аудиторияга кириш жойида талабалар учун шахсий ўтказиш карталари билан ўтишни назарда тутувчи махсус турникетлар ўрнатилади. Маърузаларда қатнашиш ва талабалар тўплаган баллар электрон журналда қайд этиб борилади.\n“Электрон университет”ни жорий этиш ишларини 2016 йилга якунлаш режалаштирилган.\nЎзбекистон ва Россия селекционерлари ноёб пахта навини етиштирди


Буюк Британия Европа Иттифоқининг ягона армия яратишга уринишини блоклайди\n08:26 / 17.09.2016\nБуюк Британия Европа Иттифоқининг аъзоси бўлиб қолар экан, Умумевропа армиясини яратишга уринишларни блоклайди. Бу ҳақда Буюк Британия мудофаа вазирлиги Майкл Фэллон Times журналига берган интервьюсида айтиб ўтди.\nФэллон шу тариқа Франция ва Германиянинг умумий армия яратиш режаларига изоҳ берди. Бу армия НАТОга рақобатчи бўлиши айтилмоқда.\nТаъкидланишича, Европа Иттифоқи давлатлари етакчилари Братиславадаги саммит давомида муҳокама қилган ҳужжатга кўра, Еврокомиссия декабрда Европа Иттифоқи учун умумий қуролли кучлар яратиш таклифини билдирмоқчи, у бўйича қарорни эса 2017 йил июнида қабул қилиш режалаштирилмоқда.\nБуюк Британия Европа Иттифоқи Умумевропа армияси


Рўзғорда ёрдам — Dilkashradio.com\nАссалому алайкум қадрли мунис ва зукко опа-сингиллар. Қаловини топсанг қор ҳам ёнади, деган мақол бор. Бу мақол жуда ўрнида топиб айтилган. Аёллар бир-бирлари билан суҳбатлашар эканлар, баъзилари турмуш ўртоқларининг рўзғор ишларига ёрдам беришларини айтиб, мақтанишади. Сизчи? Турмуш ўртоғингиз ҳақида шундай дея оласизми? Ëки оилангизда «рўзғор ишларини бажариш фақат аёлнинггина вазифаси» қабилидаги адолатсиз қоида ҳалиям ҳукмронми? Вазиятни яхшилаш ўз қўлингизда! Бу маслаҳатларни фақат оилада эмас, бошқа жойларда ҳам ишлатишингиз мумкин. Биринчидан ўзингизга ишонинг. Сиз яқинларингиздан бирор ишингизга кўмаклашишини сўраётганда «барибир ҳаммаси ўзимга қолади, «вақтим йўқ»дейди,» деб ўйлайсиз. Илтимосингиз оҳанги «йўқ» десаям хафа бўлмаслигингизни билдириб туради.\nЎзингизда ички ишончни ҳис қилишга уриниб кўринг. Турмуш ўртоғингизга сизга қарашиши учун танлаш имконини беринг. Масалан, бозорга тушишингиз керак бўлса, «олиб борасизми, йўқми?» эмас, «ҳозир олиб борасизми ёки бир пасдан кейинми?» деган савол қўйинг. Шунда у сизни бозорга олиб бориш шартларидан бирини танлашга мажбур бўлади. Ўзи билмаган ҳолда «бориш вақтини танлаш имкони менга берилаяпти-ку» дея овунади.\nКўпчилик аёллар турмуш ўртоғи ўзи билиб, «ёрдам керакмасми» дейишини кутишади. Эркаклар эса уларнинг хизмати рўзғорда ҳам асқотиб туриши лозимлигини ҳаёлларига ҳам келтиришмайди.\nАгар унинг сизга ёрдам беришини истасангиз, бу ҳақида тўғридан-тўғри сўранг, масалан, «мен болани ухлатгунимча, сиз дастурхонни йиғиштириб туринг, илтимос», дейишингиз мумкин. Лекин чарчоқдан нафасингиз қайтиб, «шу ҳам одам, қийналиб кетди, ёрдам берай», деб ўйлайсизми ҳеч» қабилидаги дийдиёдан фойда йўқ. Илтимос мазмуни мавҳум бўлгани учун ҳеч қандай натижага эриша олмайсиз. Эрингизга мурожаат қилаётганингизда унинг ёрдами сиз учун жуда муҳимлигини кўрсатинг. Эркаклар рақамларни ёқтиришади. Рўзғор ишларининг ҳар бири учун қанча вақт кетишини ҳисобланг. Ахир рақамларга кўра, ҳамма ишларга улгураман десангиз, дам олмай ишлаган тақдирингизда ҳам ухлашингиз учун атиги 3-4 соатгина вақт қолаётгани маълум бўлади. Бунақа арифметикадан кейин унинг кўмагисиз ҳолингиз вой бўлишига ишониши аниқ!\nЭрингизнинг хоҳишига қараб, вазифаларни бўлишиб олинг. Қўлингизга уч хил рангли маркер олинг. Биринчисида вазифалар рўйхатидаги фақат сизгина бажара оладиган ишларни белгиланг. Иккинчи рангда фақат у бажара оладиганлари бўлсин. Учинчи ранг эса, икковингиз бажара оладиган вазифалар рўйхатини белгилайди. Вазифаларни ўзидан билиб бажаришини кутиб ўтирманг. Айни дамда энг муҳим бўлган ишни бажаришни эслатиб туринг. Фақат бу эслатишингиз мулойимроқ ва меҳрибонроқ бироқ қатъий тарзда бўлсин. Асло унинг жиғига тегадиган оҳангда гапирманг. Унинг кўмагини сидқидилдан қабул қилинг. Ҳар бир ёрдамига миннатдорчилик билдиришни ва унинг ишини мақтаб қўйишни унутманг.\nЁш аёл билиши керак бўлган ҳислатлар


Бойсун туманидаги спорт мактабига курашчиларни қабул қилиш қоидалари белгиланди | NORMA.UZ\nБойсун туманидаги спорт мактабига курашчиларни қабул қилиш қоидалари белгиланди\nВазирлар Маҳкамасининг 2015 йил 3 мартдаги 41-сон “Сурхондарё вилоятида спортнинг миллий кураш турини янада ривожлантириш тўғрисида”ги қарорига мувофиқ Халқ таълими вазирлиги, Маданият ва спорт ишлари вазирлигининг қўшма қарори (Адлия вазирлиги томонидан 2015 йил 23 ноябрда 2731-сон билан рўйхатдан ўтказилган) билан Ўзбекистон Республикаси Халқ таълими вазирлиги тасарруфидаги Спортнинг миллий кураш турига ихтисослаштирилган мактаб-интернатга ўқувчиларни танлаб олиш тартиби тўғрисидаги низом тасдиқланди.\nБелгиланишича, Сурхондарё вилоятининг Бойсун туманидаги спортнинг миллий кураш турига ихтисослаштирилган мактаб-интернатга ҳар йили танлов асосида 20 нафар қобилиятли ўқувчилар 5-синфга қабул қилинади.\nМактаб-интернат ҳужжатлар қабул қилиниши бошланишидан 2 ой олдин танлов ўтказилиши тўғрисида ОАВда эълон беради. Танловни ташкил этиш ва ўтказиш учун 7 кишидан иборат таркибда қабул комиссияси тузилади. Ҳужжатда қабул комиссиясининг асосий вазифалари белгиланган. Улар сирасига ўқувчилар ва уларнинг ота-оналари (ота-оналарнинг ўрнини босувчи шахслар) учун маслаҳатлар берилишини ташкил этиш киради.\nОта-оналар қабул комиссиясига қуйидаги ҳужжатларни тақдим этади:\nариза (Низомда белгиланган шаклда);\nҳужжатнинг асл нусхасини кўрсатган ҳолда ўқувчининг туғилганлик ҳақидаги гувоҳномаси (16 ёшга тўлмаган шахслар учун фуқаролиги бўлмаган шахсларнинг ҳаракатланиш ҳужжати) нусхаси;\nҳужжатнинг асл нусхасини кўрсатган ҳолда ўқувчининг баҳолар (ўзлаштириш) табели нусхаси;\n086-У-шакл бўйича тиббий маълумотнома ва ўқувчининг умуртқаси рентген тасвири;\nўқувчининг спорт мусобақаларида эришган натижаларини тасдиқловчи ҳужжатлар (агар мавжуд бўлса);\nўқувчининг 3,5x4,5 см ўлчамдаги 6 дона рангли фотосурати;\nҳужжатнинг асл нусхасини кўрсатган ҳолда ўқувчининг спорт паспорти нусхаси (агар мавжуд бўлса).\nҚабул комиссиясининг бошқа ҳужжатларни талаб қилиши тақиқланади.\nҲужжатлар ҳар йили 25 июндан 25 июлгача (шу куни ҳам) қабул қилинади.\nИхтисослик имтиҳонларини топширишдан олдин ўқувчилар 1-5 август кунлари тиббий кўрикдан ўтади. Ихтисослик имтиҳонлари 6-10 август кунлари ўтказилади. Ҳужжатда умумий ва махсус жисмоний тайёргарлик бўйича нормативларни бажариш методикалари, шунингдек умумий ва махсус жисмоний тайёргарлик бўйича нормативлар келтирилган. Мактаб-интернатга энг юқори балл тўплаган 20 нафар ўқувчи қабул қилинади. Ўтиш баллари тенг бўлиб қолган тақдирда, спорт мусобақаларида эришган натижалари юқори бўлган ўқувчи мактаб-интернатга қабул қилинади.\nТанлов натижалари бўйича берилган мурожаатларни кўриб чиқиш учун апелляция комиссияси тузилади. Апелляция комиссияси мурожаатларни улар келиб тушган пайтдан бошлаб 24 соат ичида аризачининг хоҳишига кўра унинг иштирокида кўриб чиқади. Қабул қилинган қарор ҳақида аризачига бир иш куни ичида ёзма равишда маълум қилинади.\nЎқувчилар ўқишга қабул қилинганда мактаб-интернат директори уларни яқин масофада жойлашган умумий ўрта таълим муассасасига ўтказиш чораларини кўради. Ўқувчиларни ўтказиш Ўқувчиларни синфдан синфга ва бир умумий ўрта таълим муассасасидан бошқасига ўтказиш тартиби тўғрисидаги низомга (рўйхат рақами 2684, 2015 йил 17 июнь) асосан амалга оширилади.\nҚарор Ўзбекистон Республикаси қонун ҳужжатлари тўпламининг 2015 йил 30 ноябрдаги 47-сонида расмий эълон қилинган кундан эътиборан кучга киради.


Европа Иттифоқининг ташқи алоқалар бўйича комиссари Крис Паттен Марказий Осиё бўйлаб сафарини давом эттирмоқда.\nБугун Паттен Қирғизистондан Ўзбекистонга келди. Тошкентда Крисс Паттен Ўзбекистон Президенти Ислом Каримов ва Ташқи ишлар вазири Содиқ Сафоевлар билан учрашди.\nЎзбекистонга келишдан олдин Паттен Бишкекда Қирғизистон расмийлари билан сўзлашувлар олиб борди. Музокаралар сўнгида Қирғизистонда Европа Иттифоқининг дипломатик ваколатхонасини очиш ҳақида келишув имзоланган. Крисс Паттеннинг Ўзбекистонга сафари тафсилотлари билан дастуримиз давомида танишасиз.


ЎзА - Сайловда ҳаққонийлик қандай таъминланади?\n“Сайлов – 2019”\nЎзА мухбири шу каби масалалар ҳақида Ўзбекистон Республикаси Марказий сайлов комиссияси раисининг ўринбосари Маҳмуд ИСТАМОВ билан суҳбатлашди.\n– Маҳмуд Шуҳратович, сайловни ҳаққоний ўтказишнинг асосий принциплари очиқлик ва ошкораликнинг таъминланиши билан боғлиқ. Бу йилги сайловларда мазкур тамойил қандай таъминланади?\n– 2019 йил 22 декабрь куни Олий Мажлис Қонунчилик палатаси, халқ депутатлари вилоят, туман ва шаҳар Кенгашлари депутатлигига бўладиган сайловлар бу гал тубдан фарқ қилади. Чунки давлатимизнинг ички ва ташқи сиёсатида нақадар улкан ижобий ўзгаришлар ва юксалишлар рўй бераётганини, нафақат халқимиз, балки олам аҳли кўриб, хайрихоҳ бўлиб турибди.\nХалқимизнинг онгу тафаккури ўзгарди. Фуқароларнинг сиёсий онги ва маданияти ўсиб бораётгани, жамиятда демократия, очиқлик ва ошкоралик таъминланаётгани бўлиб ўтадиган сайловларда яна бир бор намоён бўлиши шубҳасиз.\nБундан ташқари, жорий йилги сайловлар янги қабул қилинган Сайлов кодекси асосида ўтказилади. Ушбу ҳужжатда сайловларни умумэътироф этилган халқаро стандартлар ва принциплар асосида демократик, очиқ-ошкора ўтказишга хизмат қиладиган ўттиздан ортиқ янги норма ва қоидалар жой олди. Илгари амалда бўлган кўплаб чекловлар чиқариб ташланди.\nЭндиги сайловлардаги ҳар бир овоз эътиборга олинади ва ҳар бир фуқаро давлат ҳокимияти вакиллик органларини шакллантиришда бевосита иштирок этади. Сайловларда очиқлик, ошкоралик ва шаффофлик амалда кенг таъминланади. Бу – участка сайлов комиссияларидан то Марказий сайлов комиссиясигача – барча даражадаги сайлов комиссиялари ўз ишини юксак масъулият ва энг юксак демократик принциплар асосида амалга оширишида ўз ифодасини топади.\nБўлажак сайловларга “Янги Ўзбекистон. Янги сайловлар” деган ҳаётий сўзлар шиор сифатида танлангани бежиз эмас.\n– Халқаро кузатувчилар аввалги сайловлардагидан кўра кўпроқ бўлиши, хусусан Европа хавфсизлик ва ҳамкорлик ташкилоти (ЕХҲТ) вакиллари сайловга тайёргарликдан то овоз беришгача бўлган барча жараёнларни кузатиши айтилмоқда. Бу қанчалик асосли ва амалда қандай натижа беради?\n– Сайловларнинг халқаро кузатуви дунёда тан олинган амалиёт. Чунки хорижий давлатлар ва халқаро ташкилотлар кузатувчиларининг иштироки демократик сайловларни очиқ ва ошкора ўтказишнинг муҳим шартларидан бири ҳисобланади. Айни шу мақсадда Ўзбекистон Марказий сайлов комиссияси томонидан ЕХҲТ Демократик институтлар ва инсон ҳуқуқлари бўйича бюросига (ДИИҲБ) Олий Мажлис Қонунчилик палатаси сайловларига тайёргарликнинг боришини баҳолаш учун таклифнома юборилган эди.\nЭҳтиёжларни баҳолаш бўйича миссия (ЭБМ) сайловолди муҳити ва уларга тайёргарлик жараёни, мамлакатимизда эркин ва демократик сайловлар ўтказилишини таъминлаш бўйича амалга оширилган чора-тадбирларни ижобий баҳолади. ЕХҲТ Доимий кенгаши томонидан мамлакатимизда жорий йилда бўлиб ўтадиган сайловларга тўлақонли кузатув миссиясини юборишни мақсадга мувофиқ, деб топди.\nСайлов кодексининг қабул қилиниши ва унинг ЕХҲТ/ДИИҲБ ва Венеция комиссияси экспертизасидан ўтказилгани тўлиқ қўллаб-қувватланмоқда. ЭБМ томонидан тақдим этилган ҳисоботда муҳим ижобий ўзгаришлар санаб ўтилган. Ўзбекистон Марказий сайлов комиссиясининг аҳолини бўлажак сайловлар борасида кенг хабардор қилиш режалари, округ ва участка сайлов комиссиялари аъзоларини сайловларни ўтказишнинг барча жиҳатлари бўйича сифатли ўқитишга йўналтирилган каскад услубидаги тренингларни бутун мамлакат бўйлаб ташкил этиш, сайловчиларнинг ягона электрон рўйхатини амалиётга жорий этиш, имконияти чекланган фуқароларнинг овоз беришда иштирок этиши учун зарур шароит яратиш шулар жумласидандир.\n– Электрон сайлов тизими жорий этилиши қандай кечмоқда? Аввалги сайловларда учраган оилавий овоз беришга чек қўйиладими?\n– Бугун замонавий ахборот-коммуникация технологиялари кириб бормаган соҳанинг ўзи қолмади. Сайлов тизими ҳам бундан мустасно эмас. Электрон тизимнинг сайлов жараёнларида қўлланиши нафақат сайлов ташкилотчилари ишини осонлаштиради, балки сайловларнинг шаффофлигини янада кенгроқ таъминлашга хизмат қилади.\nБу борада мамлакатимизда муайян ютуқларга эришилаётирки, буни жорий йилда Сайловчиларнинг ягона электрон рўйхатини (СЯЭР) шакллантириш ишлари жадал давом этаётганидан билса бўлади. Ушбу тизим илк бор 2017 йил декабрь ойида Тошкент шаҳар халқ депутатлари туман Кенгашларига сайлов давомида синовдан ўтказилди. Тизимнинг синов жараёнида юзага келган айрим камчиликларини бартараф этиш мақсадида давлатимиз раҳбарининг 2018 йилда “Сайлов жараёнига замонавий ахборот-коммуникация технологияларини жорий этиш чора-тадбирлари тўғрисида”ги қарори қабул қилинди. Ушбу қарорга асосан ҳозир тегишли вазирлик ва идоралар билан ҳамкорликда СЯЭРни тўла шакллантириш ишлари якунига етказилмоқда.\nСЯЭР асосида Сайлов жараёнини бошқариш бўйича ахборот тизими (СЖБАТ) шакллантирилди. У ўз ичига бир қанча вазифаларни олади ва фуқароларни сайлов участка комиссияларига тақсимлаш, сайловчини ўзи яшаб турган жойга алоқадор участка ҳақида маълумот олиш ҳамда округ сайлов комиссиялари ва участка сайлов комиссиялари фаолиятини осонлаштириш имкониятини беради.\nСайлов куни овоз бериш учун келган юртдошларимиз СЖБАТ операторларига мурожаат қилади ва сайлов бюллетенини олиб, овоз бериш кабинасида ўз номзодини қўллаб-қувватлайди. Натижада бир вақтнинг ўзида, сайловда иштирок этганларнинг тўлиқ рўйхати автоматик тарзда шакллантирилади. Бу бир шахснинг бир неча маротаба овоз бериши ёки бир кишининг бутун оила аъзолари учун овоз беришининг олдини олиш имконини беради.\nШу билан бирга, Марказий сайлов комиссиясининг сайлов жараёнларидаги фаолиятини осонлаштириш ва қўшимча қулайлик яратиш мақсадида “Сайлов – 2019” мобиль иловаси ишлаб чиқилди. Унда сайловга оид қонун ҳужжатлари, сайлов комиссиялари фаоллари ҳақида маълумотлар, сайловчилар, комиссия аъзолари, сиёсий партиялар ва номзодлар ҳамда кузатувчилар учун услубий тавсиялар, сайлов фаолларининг билимини оширишга доир ўқув материаллари, китоблар ва мақолалар, сайлов мавзуси бўйича савол-жавоблар ўрин олади. Шунингдек, сайловчиларга ўз сайлов участкасини топишида кўмаклашиш учун махсус ҳавола ҳам жойлаштирилади.\n– Ижтимоий тармоқларни кузатганда айрим юртдошларимизда сайловларга нисбатан ишончсизлик борлигига гувоҳ бўлиш мумкин. Баъзилар сайлов ҳаққоний ва адолатли ўтмаслигини, баъзилар сиёсий партиялар фақат сайлов олдидан пайдо бўлиб, ваъдалар беришини, сўнг берган ваъдаларини амалда бажармаслигини ошкора танқид қилмоқда. Бундай фикрларга қандай жавоб берган бўлардингиз?\n– Жавобим аниқ: одамларимиз ўтмишдаги сайловлардан қолган бундай шубҳа-гумонларни дилидан бутунлай чиқариб ташлайдиган пайт келди. Нега? Аввало, мамлакатимиз оммавий ахборот воситаларида, хусусан, электрон нашрларда, ижтимоий тармоқларда юртдошларимизнинг ўз фикрларини очиқ-ошкора, дадил айтаётганининг ўзи жуда қувонарли. Айни пайтда бу сайловларимизнинг демократия тамойиларига асосида, ҳалол ва адолатли ўтишининг ўзига хос кафолати, жамоатчилик назоратининг ўзига хос шакли ҳамдир. Қаердаки жамоатчилик назорати кучли бўлса, ўша ерда одамларда ишончсизлик, шубҳа-гумон уйғотадиган қаллобликларнинг олди олинади. Жумладан, сайловлар жараёнида ҳам.\nЎзбекистонда тобора мустаҳкам қарор топиб бораётган сўз ва матбуот эркинлиги, оммавий ахборот воситаларидаги, ижтимоий тармоқлардаги кескин жонланиш, юқорида таъкидлаганимиздек, мамлакатимизнинг замонавий демократик давлат сифатида дунёга дадил бўй кўрсатаётганининг ёрқин далилидир.\nШуларнинг ўзи сайловларнинг умумэътироф этилган демократик тамойиллар асосида ўтишига хизмат қиладиган муҳим омил эмасми? Бир ҳол аниқ: бу галги сайлов кампаниясида баҳс, рақобат ҳар қачонгидан кучли ва қизиқарли бўлади. Эътибор беринг, битта депутатлик мандати учун бешта сиёсий партиянинг номзодлари баҳсга киришади. Ҳар бир сиёсий партия ҳар бир сайлов участкасига сайлов куни бир нафардан ўз кузатувчисини қўйса, бунинг устига, у ерда маҳаллий ўзини ўзи бошқариш органларидан, номзодларнинг ишончли вакиллари, хорижий давлатлар ва халқаро ташкилотлардан кузатувчилар, хорижлик ва маҳаллий журналистлару блогерлар ҳам ҳозир бўлса, уларнинг барчаси (камида етти-саккиз киши) овоз бериш жараёнини синчковлик билан кузатиб борса, сайловларнинг натижаларини сохталаштиришнинг имкони қолармикин? Йўқ, қолмайди! Бундай очиқ-ошкоралик, шаффофлик, кенг кўламли кузатув илгариги сайловларда кузатилмаган ҳол.\nҚайси партия, қайси номзод ўз сайловолди дастурларида электоратнинг дарду ташвишларини, орзу-ниятлари, қизиқишларини кўпроқ ифодаласа, сайловчилар ўшани қўллаб-қувватлайди. Ўша партиянинг номзоди депутатлик мартабасига мушарраф бўлади. Бу – ҳам қонуний, ҳам табиий.\nДемократик плюрализм шароитида халқимизга хос бағрикенглик ва олижаноблик, меҳр-оқибат, иззат-ҳурмат, юксак сиёсий-ҳуқуқий маданият ҳам кенг намоён бўлишига шубҳа йўқ. Сайлов кампанияси даврида партиялар ва номзодлар ўзаро рақобатга ва баҳсга киришиш асносида ана шу қадимий анъаналаримизни, фазилатларимизни унутмаслиги керак. Баъзи мамлакатларда бўлгани каби бир-бирини ёмон отлиқ қилиш, бир-бирининг устига мағзава ағдариш на демократия тамойилларига, на одоб-ахлоқ нормаларига ва на инсон маънавиятига тўғри келади.\nЯна бир ҳақиқат шундаки, сайловларнинг кўппартиявийлик ва муқобиллик, ошкоралик ва транспарентлик тамойиллари асосида, дунёда умумэътироф этилган демократик стандартларга мос ўтиши – кўп жиҳатдан сиёсий партияларнинг ушбу жараёнга пухта тайёргарлик кўриши ҳамда чуқур ўйланган янги ғоя ва мақсадлар, дастурлар билан фаол иштирок этишига боғлиқ.\nДавлатимиз раҳбари таъкидлаганидек, қайси партияга мансублигидан қатъи назар, барча юртдошларимизни бирлаштирадиган ягона ва муштарак мақсад – бу жонажон Ўзбекистонимиз, унинг буюк келажагидир. Айни шу мақсад ҳаммамизни Она юртимизга садоқат билан хизмат қилишга даъват этади.


Коронавирус ташхиси қўйилган бемор Путин билан кўришгач “соғайиб кетди” — Sof.uz\n28.03 16:03 1174 Жаҳон\n24 март куни Россия президенти Владимир Путин кутилмаган ташриф билан Коммунарка (Москва)даги шифохонага борган эди. У ердаги палаталардан бирида президент Гаркави исмли бемор билан учрашади. Учрашувдан сўнг Гаркави тезда "тузалиб кетди".\nБу воқеа рунетда анча шов-шувларга сабаб бўлди. Кимдир уни ФСБ ходими деб атаган бўлса, яна биров "Мосьфилм"нинг актёри деб атади. Медуза нашри ушбу бемор билан суҳбат уюштирди.\nМаълум бўлишича, Дмитрий Гаркави Сеченов номидаги биринчи тиббиёт университети даволаш-диагностика алоҳида клиникаси раҳбари, ёш ортопед-шифокор экан.\nУ 19 март куни Коммунаркадаги юқумли касалликлар шифохонасига коронавирус эҳтимоли билан ётқизилади. Биринчи анализ натижалари салбий чиқади, яъни унда коронавирус аниқланмайди.\nГаркави чет элда бўлмаган. Нима учун айнан у билан кўришгани сўралганда, "Биринчидан, менда коронавирус аниқланмади ва бу хавфсизликни таъминлайди, иккинчидан, мен шифокорман, мен унга вирус ҳақида алжирамайман" деб жавоб беради.\nГаркави ташриф ҳақида олдиндан огоҳлантирилмаган, яъни тайёрланмаган бўлади. Фақат икки дақиқа олдин унга бу ҳақда хабар берилади.\nУ ҳозирда аҳволи яхшилигини ва коронавирус учун учинчи тест топширганини айтиб сўзларини якунлайди.\n22:17 51 Ўзбекистон\n22:14 4 Ўзбекистон\n21:55 2746 Ўзбекистон\n21:53 154 Ўзбекистон\nБугун, 21:25 121 Ўзбекистон\nБугун, 20:48 15 Ўзбекистон


Бош сахифа > Янгиликлар > Fолиб оилалар\n"Маҳалла" хайрия жамоат фонди, Жисмоний тарбия ва спорт давлат қўмитаси, Ўзбекистон ёшлар иттифоқи ва бошқа қатор вазирлик ва идоралар томонидан анъанавий тарзда ўтказилаётган "Соғлом оила" шиори остидаги "Отам, онам ва мен — спортчи оила" спорт мусобақаларининг жорий йилдаги вилоят босқичи Навоий олимпия захиралари коллежида бўлиб ўтди.\nУнда вилоятимизнинг барча туман ва шаҳарларида ғолиб бўлган оилалар вакиллари қатнашишди. Беллашув иштирокчилари "Тўсиқлар оша", "Ким чаққон ва мерган", "Арқон тортиш", "Ким эпчил" каби қатор шартларда куч синашдилар.\nМусобақа якунида Кармана туманидан ташриф буюрган оила аъзолари энг кўп балл тўплаб, ғолибликни қўлга киритишди. Навоий шаҳри вакиллари улардан бироз ортда қолишди. Учинчи ўрин эса конимехлик спортчилар оиласига насиб этди.\nМусобақа ғолиблари ташкилотчилар томонидан эсдалик совғалари билан тақдирланди.\nКўрилганлар сони: 3501


Шоли нав ва нав намуналарининг вегетация даври 105–115 кун орасида бўлиши, эртароқ муддатларда яъни июнь ойининг иккинчи ўн кунлиги ичида экилганида, бевосита уруғидан экиб етиштириб гектаридан 40 центнергача ҳосил олиниши мумкин.\nТакрорий экин сифатида шолини кўчат қилиб экишда ерни экишга тайёрлаш асосий экин сифатида қўлланилганга нисбатан фарқ қилади. Бунда ерни тайёрлашда кузги ғaлла экинлари қолдиқларидан тозалаш лозим. Сўнгра мaйдонлар 18–20 см чуқурликда ҳайдалади. Ҳайдалган майдонга 16–12 см қалинликда сув бостирилиб мола ёрдамида текисланади. Сув caтҳи 5–7 см. гача камайтирилиб кўчатлар ўтқазилади.\nКўчат экиш кечпишар навларда 15х15 см, ўртaпишар ва эртапишар нaвлap учун 15хl0 см. ни ташкил қилиб ҳар бир уяга 2–4 тaдaн кўчат экилади. Такрорий экии сифатида шолини кўчат қилиб экишда кўчат ёшига алоҳида эътибор берилмоғи лозим, чунки кўчат ёшининг ортиб бориши билан ўсимликларнинг ўсув даври ошиб боради, натижада шоли пишмай қолиши мумкин. Ўсимликларнинг туплаш кўрсаткичи пасайиб кетади.\nЎзбекистонда шоли етиштиришда асосан сувни доимий бостириб суғорилади. Бу шоли донини тупроққа сочиб экиш тури кенг тарқалганлиги билан боғлиқдир. Шолипоялар шоли экишдан олдин (сувда тупроққа ишлов беришдан олдин) ёки экиб бўлиш биланоқ (машина билан сочиб экиш) поллар сувга бостирилади ва шолининг униб чиқиш даври сув остида ўтади.\nЎрта ва оғир таркибли тупроқларда дон сеялкада (1–2 см чуқурликда) экилади. Уруғ экилганидан кейин полларга дарҳол сув бостирилади. Дон униб чиқиши билан полларга сув қўйиш тўхтатилади. Поллар сувсиз 1–3 кун қолдирилади. Дон униб чиқиб, майса қатори кўзга ташланганда поллар яна 5–7 см қалинликда сувга бостирилади.\nОб-ҳаво шароити ва сувнинг ҳароратига қараб бундай тадбир 4–5 кундан сўнг қайтарилади. Шолининг сувга бўлган талаби ривожланиш даврида турлича бўлади. Ҳар бир ривожланиш даврида керакли сув сатҳи билан таъминлаш учун полларга суғориш тармоғидан сув кирадиган яқинроқ жойга сув ўлчагич тахтачасини ўрнатиш керак.\nГербицид қўлланилмасдан шоли етиштиришда шоли экилгандан кейин 2–3 кун ичида шолипояларга 12–15 см қалинликда сув бостирилади. Шоли униб чиққунга қадар ушлаб турилади. Униб чиқиш даврида сув сатҳи 8–10 см гача камайтирилади. Шоли тўлиқ униб чиққандан сўнг поллардаги сувнинг сатҳи 7–8 кун 20–25 см. гача кўпайтирилади. Шу даврда ҳар куни шоли ва бегона ўтларнинг ҳолати кузатиб борилади, бегона ўт, яъни курмакнинг барги нобуд бўла бориши кузатилганда сувнинг сатҳи 10–12 см. гача пасайтирилади.\nШолида тупланиш бошланганда поллардаги сув сатҳи 5–7 см. га пасайтирилади, ёппасига тупланиш даврида сув сатҳи 10–12 см кўтарилиб, экиннинг мум пишиш давригача шу сув ушлаб турилади. Гербицидлар билан ишлов бериладиган далалар аввалига 5–7 см сатҳида сувга бостирилади ва шоли майсаларининг барги сув юзасига чиқишга қадар ушлаб турилади. Бундай сув режимида шоли кўчатлари бақувват бўлади.\nКурмаксимон бегона ўтлар 2–3 барг чиқаргандан кейин полларга сув қўйиш тўхтатилади ва сув аста-секинлик билан тупроққа сингиб кетади. Шолипояларнинг юза қисмида сув шимилгандан сўнг паст жойларини ҳисобга олмаганда, гербицид билан ишлов берилади.\nГербицид билан ишлов берилганидан икки кундан кейин полларга 15–18 см сатҳда сув бостирилади. Бу сув сатҳи 6–8 кун ҳолатда қолдирилади. Шоли майдонлари гербицид билан ишлов берилгандан сўнг 5–6 кун 10–12 см қалинликда сув бостирилади, кейин сув 6–8 см га камайтирилади ва экиннинг тўлиқ тупланиш давригача ушлаб турилади.\nТўлиқ тупланиш даврига ўтгандан кейин сув сатҳи 10–12 см. да доннинг мум пишиш давригача ушлаб турилади. Шолипояларга гербицид билан ишлов берилгандан сўнг сув бостирилиши кечикса ёки сув сатҳи белгиланган миқдорда сақлаб турилмаса, ер бетида қолган курмак уруғлари қайта кўкариб чиқиши мумкин.\nШоли минерал ўғитлар азот, фосфор, калий элементларига талабчандир. 1 ц дон етиштириш учун 2,3 кг азот, 0,8 кг фосфор, 3 кг калий элементи сарфланади. 60 ц/га ҳосил олиш учун экин соф ҳолда 150–180 кг /га азот, 60–70 кг/га фосфор ва 150–170 кг/га калий билан озиқлантирилади.\nШоличиликда азотли ўғит сифатида аммоний сульфат ва мочевина ишлатилади. Аммиакли селитра таркибидаги азотни бир қисми нитрат ва аммиакли шаклларда бўлганлиги учун, бу ўғитни шолига охирги озиқлантиришда тавсия қилинади. Азотли ўғитларнинг йиллик миқдори тақсимланганда 35% тупроққа ишлов бериш пайтида, 35% тупланиш бошланишида, 30 фоизи тўла тупланганда солинса фойдалидир.\nШўрланган тупроқларда фосфорли ўғитлар солиш 2–3,5 баробар оширилади. Бу шароитда суперфосфат уни қўлланилса мақсадга мувофиқ. Охирги йилларда 46–60 фоиз фосфор ва 11–12 фоиз азот тутган донадорланган аммофос кенг миқёсда қўлланилмоқда. Тупроққа фосфорнинг йиллик миқдорини 100 фоизини экишдан олдин бериш тавсия қилинади.\nЭскидан шоли экилиб келинаётган далаларда ернинг ҳайдалма қатламларида калий миқдори 200 мг/кг. га етмаса, ўтлоқи ботқоқ тупроқлар 150 кг/га соф ҳолда калий ўғитлари билан озиқлантирилади. Бунда йиллик миқдорининг 50 фоизи экишдан олдин ва қолган қисми тўла тупланган даврида озиқлантирилади.\nШоли майдонига экишдан олдин 10–12 см чуқурликда минерал ўғитлар солинади. Минерал ўғитлардан азотли ўғит сифатида аммоний сульфат, мочевина ҳамда нитрификация ингибитори қўшилган ўғитлари қўлланилади.\nШолининг ўртапишар навлари учун ўғитларни ўтлоқи ботқоқ ва ўтлоқи тупроқларда N150P100 K150 кг/га берилиши тавсия қилинади. Маълумотларга қараганда, шолини мунтазам равишда зарарлайдиган ва унга хўжалик жиҳатдан катта зарар етказадиган ҳашаротларнинг 33 тури мавжуд бўлиб, улар 2 синфга, 8 туркумга ва 15 оилага мансубдир.\nШоли зараркунандаларига қарши униб чиқиш даврида: - қалқонли қисқичбақа ва лептестерияга қарши курашда шолипоянинг суви 1–2 кунга ташқарига оқизиб юборилади.\nПайкалларнинг пастқам жойларида қолган сувларга гектарига 12–15 кг ҳисобида хлорли оҳак сепилади; - қирғоқ чивини ва шоли чивинига қарши курашда полдаги сув 1–2 кунга оқизиб юборилади.\nБу зараркунандаларнинг катталари тўпланадиган ички пайкал эгатлари бўйлаб 2–3 м кенгликдаги жойларга гектарига 100 литр ишчи ҳажми ҳисобидан Диазонин 60% эм.к. (1 л/га), Карбофос 50% эм.к. (0,5 л/га), Требон 30% эм.к. (0,4 л/га) эритмаси сепиб чиқилади.\nШўрланган тупроқларда эса 1–3 см сув қатлами қолдирилади; - Ўтлоқзор тунлами қурти, шоли чигирткаси, бошоқлилар бити, трипс, ўсимлик қандалалари, чирилдоқ, хасва бошқа сўрувчи зараркунандаларга қарши курашда шолипояларга Диазонин 60% эм.к. (1,2 л), Карбофос 50% эм.к. (1 л), Требон 30% эм.к. (0,4 л), Силатоп 20% эм.к. (0,5 л) ҳисобида пуркалади.\nЭкинларга ишлов бериш ўрим бошланмасдан камида 15–20 кун илгари тугалланиши керак. Шоли касалликларига тўғри рўвак, хлороз,илдиз чириш майсалардаги фузариоз касаллиги, гельминтоспориоз, пирикуляриоз, склероцийли чириш, склероспориоз, фузариоз касалликлари киради. Экиш олдидан ортиқча азот сепиш тавсия этилмайди, чунки меъёрдан ортиқ азот шолининг фузариоз ва пирикуляриозга мойиллигини оширади.\nҲар йили пирикуляриоз пайдо бўладиган майдонларга азот солишни чеклаш зарур. Тупроққа экиш олди ишлови берилгач, дарҳол шолини мўътадил муддатларда экиш керак.\nШолининг кеч экилишига йўл қўймаслик лозим. Акс ҳолда ёш ниҳоллар фузариоз, шолининг баргли нематода касаллигига тезроқ чалинади. Июнь-август ойларида марзалар, зовурлар ва ариқ бўйларидаги ёввойи ўтларни ўриб ташлаш, пайкалларнинг узоқ вақт қуриб қолишига йўл қўймаслик лозим.\nБундай ҳоллар экинларни тупланиш, рўвак чиқариш даврида гербицидлар билан ишлаш пайтида рўй беради, чунки узоқ вақт ернинг сувсиз, қуруқ туриши пирикуляриоз ва фузариоз касалликларининг интенсив ривожланишига олиб келади.\nПирикуляриоз билан касалланган майдонлар фунгицидлар билан қуйидаги меъёрларда ишлов берилади: Фоликур БТ 25% эмульсияланувчи концентратини 1 л/га ёки Топсин-М 70% намланувчи кукунидан 1–1,2 кг/га меъёрда 400 литр сувга қўшиб эритма тайёрланади. Авиация ёрдамида пуркалганда гектарига 200, дала аппарати билан сепилганда гектарига 400 л ишчи эритма сарфланади.\nБунда дастлабки ишлов бериш рўвак чиқариш олдидан, иккинчиси гуллаш даврида, учинчиси эса шундан кейин 10 кун ўтгач, айни касаллик интенсив ривожлана бошлаган пайтда ўтказилади. Шолига гуллаш чоғида ишлов бериш куннинг иккинчи ярмида ўтказилади.\nИшлов беришни ўрим бошланмасдан 20 кун олдин тўхтатиш керак. Бегона ўтлар сернам ёки сув бостирилган ерларда, яъни шоли ўсадиган муҳит атрофида ўсиб-ривожланади. Шунинг учун уларнинг таркибини аниқлашда сув асосий омил ҳисобланади. Қуруқликда ўсадиган бегона ўтлар шолипояларда ўсишга мослашмаган, улар доимий сув бостирилган шароитда ўса олмайди ва тезда нобуд бўлади.\nШолига энг катта зарар етказадиганлари ғалладошлар оиласига мансуб шамак, курмак ва итқўноқдир. Бу бегона ўтлар биологик белгилари жиҳатидан шолига яқин туради. Уларнинг ҳаммаси бир йиллик баҳорги ўсимлик ҳисобланади, фақат уруғидан кўпаяди. Курмаклар ниҳоятда серуруғ ўсимлик сифатида бошқалардан фарқ қилади. Улар шоли орасида ўсадиган бегона ўтларнинг энг ашаддийси ҳисобланади.\nКурмакларнинг қилтиқли, чала қилтиқли ва қилтиқсиз шакллари ҳамда рўваги оч яшил ва тўқ ранглилари бўлади. Барча шоличилик билан шуғулланувчи ҳудудларда асосий майдонлар гербицидлар билан ишланади. Гербицидлар танлаб (селектив) ва ёппасига (қуритиб ташлайдиган) таъсир қиладиган гуруҳларига бўлинади. Вегетация даврида 1 м2 да курмаксимон ўтлар 3 донадан, ҳилол 10 донадан ортиқ бўлган ҳолларда (курмаксимон ўтларнинг 2–3 барглик даврида) 1 гектарга: Гулливер (25–30 г), Номини (80–100 г), Номинант (80–100 г), Боливер (25 г), Рейнбоу (1–1,5 л/га) гербицидлари билан ишлов бериш мақсадга мувофиқ.